- Marqqoossa
- <
- 10
- >

10
Machchatto Yeddanaw Bessenna
(Mat 19:1-2; Luq 16:18)
1 Yesuusi hewaappe denddiide, Yorddaanoosa Shaafaappe hefintha bagganna Yihudaa gadiyaa beedda. Cora asay shirettiide aakko shiiqina, kase I oothiyaawaadankka he asaa tamaarissuwaa doommeedda.
2 Itti itti Parisaawatuu paaccanaw Yesuusakko yiide, &lt;&lt;Itti asay bare machchatto yeddanaw nuussi higgii azazii?&gt;&gt; yaagiide A oochcheeddino.
3 I zaariide, &lt;&lt;Muse hinttentta waagi azazeeddee?&gt;&gt; yaageedda.
4 Unttunttu, &lt;&lt;Muse, &lt;Itti asay bare machchatto paramaa immiide yeddo&gt; geedda&gt;&gt; yaageeddino. Zar 24:1-4; Mat 5:13
5 Yesuusi zaariide unttuntta, &lt;&lt;Hinttenttu odina sisennawantta gidiyaa diraw, Muse ha azazuwaa hinttenttoo xaafeedda. 6 Shin Xoossay koyro medhdhiyaa wode, attuma asanne macca asa oothiide, unttuntta medhdheedda. Dom 1:27; 5:2 7 Hewaa diraw, itti asay bare aabbanne bare daayo aggiide, bare machchattinna ittuwaa gidee; 8 unttunttu laa77atuu itti asho gidiino; hewaa diraw, unttunttu itti asa gidiyaawaappe attin, laa77u asa gidikkino. Dom 2:24 9 Hewaa diraw, Xoossay ittippe gatheeddawaa asay shaakkoppo&gt;&gt; yaageedda.
10 Unttunttu soy simmeedda wode, Yesuusa kaalliyaawanttu ha yewuwaabaa Yesuusa zaari oochcheeddino. 11 Yesuusi unttuntta, &lt;&lt;Bare machchatto yeddiide, hararo akkiyaa uray ooninne izinna woshummee. 12 Qassi maccawunnakka bare asinaappe kesaade hara asinaa gelooppe woshummaw&gt;&gt; yaageedda.
Yesuusi Guutha Naanaa Anjjeedda
(Mat 19:13-15; Luq 18:15-17)
13 Yesuusi guutha naanaa bochchana mala, itti itti asay naanaa aakko aheedda; shin Yesuusa kaalliyaawanttu he asaa seereeddino. 14 Yesuusi hewaa be7iide, barena kaalliyaawantta hanqqetteedda; unttuntta, &lt;&lt;Guutha naanay taakko yiyaawantta diggoppite; ayissi gooppe, Xoossaa kawutethay hawanttu malaassa. 15 Taani hinttenttoo tumuwaa gay; Xoossaa kawutethaa guutha na7aadan akkenna uray ooninne he kawutethaa ubbakka gelenna&gt;&gt; yaageedda. 16 Guutha naanaa idimmiide, bare kushiyaa unttunttu bolla huuphiyan huuphiyan wothiide, unttuntta anjjeedda.
Miishshaa Siiqussay Ahiyaa Metuwaa
(Mat 19:16-30; Luq 18:18-30)
17 Yesuusi baanaw keseedda wode, itti bitani woxxiidde yi A sinthan gulbbatiide, &lt;&lt;Lo77o tamaarssiyaawoo, medhinaa de7uwaa laattanaw taani ayaa oothoo?&gt;&gt; yaagiide A oochcheedda.
18 Yesuusi, &lt;&lt;Ayissi taana lo77oo gay? Xoossaa xalalaappe attin, hara lo77uu ooninne baawa. 19 Xoossaa azazuwaa, &lt;Wodhoppa; woshummoppa; wuu77oppa; wordduwaa markkattoppa; cimmoppa; ne aabbanne ne daayo bonchcha&gt; yaagiyaawaa eraasa&gt;&gt; yaageedda. Kes 20:12-16; Zar 5:16-20
20 Bitani Yesuusa, &lt;&lt;Tamaarissiyaawoo, taani hewaa ubbaa na7atethaappe doommaade ha77i gakkanawukka naagay&gt;&gt; yaageedda.
21 Yesuusi bitaniyaa doseedda; A caddi xeelliide, &lt;&lt;New ittibay pacceedda; baade new de7iyaabaa ubbaa zal77aade, he miishshaa hiyyeesaw imma; neen saluwan durettana. Yaatowaappe guyyiyan yaade taana kaalla&gt;&gt; yaageedda. 22 Shin bitani hewaa sisiide, I daro dure gidiyaa diraw, bare som77iyaa dhumissiide, nashettennaan aggiide beedda.
23 Yesuusi barena kaalliyaawantta yuushshi aathi xeelliide, &lt;&lt;Daro dure asay Xoossaa kawutethaa gelanaw waani metanddeeshsha!&gt;&gt; yaageedda.
24 A kaalliyaawanttu A haasayaa sisiide maalaletteeddino; shin Yesuusi qassikka unttuntta, &lt;&lt;Naatoo, Xoossaa kawutethaa gelanaw wooti metanddeeshsha! * wooti metanddeeshsha: Hawaa itti itti bilethay barew de7iyaabaan ammanettiya asaa yaage. 25 Dure asay Xoossaa kawutethaa gelanawaappe, gaaluu marppiyaa xoo7iyaanna aadhdhanawe matattee&gt;&gt; yaageedda.
26 Yesuusa kaalliyaawanttu maalalettiide, &lt;&lt;Yaatina, oone attanaw danddayiyaawe?&gt;&gt; yaagiide ittu ittuwaa oochcheeddino.
27 Yesuusi unttuntta caddi xeelliide, &lt;&lt;Hawe Xoossaw danddayettiyaawaappe attin, asaw danddayettenna; ayissi gooppe, Xoossaw ubbabaykka danddayettee&gt;&gt; yaageedda.
28 Phexiroosi Yesuusa, &lt;&lt;Be7a; nuuni nubaa ubbaa aggiide, neena kaalleeddo&gt;&gt; yaageedda.
29 Yesuusi, &lt;&lt;Taani hinttenttoo tumuwaa gay; ta dirawunne wonggalaa mishiraachchuwaa diraw, golliya woy ishatuwaa woy michchatuwaa, woy aawuwaa woy aatto woy machchatto, woy naanaa woy gadiyaa ageedda asay ooninne, 30 ha77i ha wodiyaan xeetu dakkuwaappe dariya golletuwaa, ishatuwaa, michchatuwaa, aatto, naanaa, gadiyaa, qassi metuwakka akkanawaa. Sinthappe yaana wodiyankka medhinaa de7uwaa akkanawaa. 31 Shin coratuu ha77i sinthan de7iyaawanttu guyye aadhdhana; qassi coratuu ha77i guyyen de7iyaawanttu sinthaw aadhdhana&gt;&gt; yaageedda.
Yesuusi Barena Gakkana Metuwaabaanne Hayquwaabaa Heezzenthuwaa Odeedda
(Mat 20:17-19; Luq 18:31-34)
32 Unttunttu Yeerusalaame biidde, ogiyaan de7iino; Yesuusi barena kaalliyaawanttuuppe sinthanna hamettee. Unttunttu maalaletteeddino; A kaalliyaawanttu yayyeeddino. Zaariide tammanne laa77u barena kaalliyaawantta gaxaa kessiide, barena gakkanabaa dummayiide unttunttussi hawaadan yaagiide odeedda; 33 &lt;&lt;Be7ite; nuuni Yeerusalaame ha77i kesoytte; yaani taana, Asaa Na7aa, qeesatuwaa kaappatuwassinne Muse higgiyaa tamaarssiyaawanttussi aathiide immana. Unttunttu ta bollan hayquwaa pirddaa pirddana; qassi Ayihuda gidenna asaassikka taana aathiide immana. 34 He Ayihuda gidenna asay ta bolla qilliiccananne cuchchana; taana lissuwan shocananne wodhana; taani qassi heezzu gallassaappe guyyiyan, hayquwaappe denddana.&gt;&gt;
Yayiqoobinne Yohaannisi Woosseedda Woosaa
(Mat 20:20-28)
35 Zabiddiyoosa naanay Yayiqoobinne Yohaannisi Yesuusakko yiide, &lt;&lt;Tamaarissiyaawoo, nuuni neena woossiyaabaa ubbabaa nuussi oothaarikkii&gt;&gt; yaageeddino.
36 Yesuusi unttuntta, &lt;&lt;Taani hinttenttoo ayaa oothoo?&gt;&gt; yaageedda.
37 Unttunttu A, &lt;&lt;Ne bonchcho kawutethaan neeni uttiyaa wode, nuuppe ittuwaa neeppe ushechcha bagganna qassi ittuwaa haddirssa bagganna utissaarikkii&gt;&gt; yaageeddino.
38 Shin Yesuusi unttuntta, &lt;&lt;Hinttenttu ayaa woossanaw bessinttokka erikkita; taani ushanaw bessiyaa metuwaa xuu7aa ushanaw danddayiitee? Qassi taani xammaqettanaw bessiyaa xinqqataa † xinqqataa: Hawaa guussay Yesuusa gakkeedda metuwaa xu7aa guussaa. xammaqettanaw danddayiitee?&gt;&gt; yaageedda.
39 Hewaappe guyye unttunttu zaariide, &lt;&lt;E danddayeetto&gt;&gt; yaageeddino.
Yesuusi qassi, &lt;&lt;Taani ushanaw bessiyaa metuwaa xuu7aa hintte ushana; taani xammaqettanaw bessiyaa xinqqataakka hintte xammaqettana. 40 Shin taappe ushechcha baggannanne haddirssa bagganna uttanawantta dooriyawe taana gidikke; shin he sa7ay Xoossay immanaw giigissi wotheeddawanttussa&gt;&gt; yaageedda.
41 Yokko tammu Yesuusa kaalliyaawanttu hewaa siseedda wode, Yayiqoobanne Yohaannisa hanqqetteeddino. 42 Yesuusi unttuntta ubbaa barekko xeesiide, hawaadan yaageedda; &lt;&lt; &lt;Ayihuda gidennawantta mooddiyaawantta&gt; giide qoppiyaawanttunne hewantta kaalethiyaa asatuu barenttu asaa mooddiyaawaa eriita. 43 Shin hintte giddon hewaa mala gidenna; hintte giddon woggatana koyyiyaa ooninne hinttenttoo qoomaa gidanaw bessee. 44 Qassi hintte giddon ubbaappe bolla gidana koyyiyaa ooninne hintte ubbaw ayille gidanaw bessee. 45 Ayissi gooppe, haray atto taani, Asaa Na7aykka, asaw oothanawunne coratuwaa wozanaw yeeddawaappe attin, asay taw oothana mala yabeykke&gt;&gt; yaageedda.
Yesuusi Qooqaa Barxxamoosa Ayfiyaa Patheedda
(Mat 20:29-34; Luq 18:35-43)
46 Unttunttu Iyarkko giyaa katamaa beeddino; Yesuusi barena kaalliyaawanttunnanne cora asaanna Iyarkkoppe kesishshin, Ximoosa na7ay qooqay, Barxxamoosa giyaawe, ogiyaa doonan woossiidde utteedda. 47 Barxxamoos Naazireetiyaa Yesuusa gideeddawaa sisiide, bare kooshshaa dhoqqu oothiide, &lt;&lt;Daawite na7aa ‡ Daawite na7aa: Ayihude asatuu Xoossaan Okettowe Daawite zerethaappe yelettanawaa yaagiide qooppiyaa diraw, Xoossaan Okettowe &lt;&lt;Daawite na7aa&gt;&gt; yaagetti xeesettee. Yesuusaa, taana maaraarikki!&gt;&gt; yaagussaa doommeedda.
48 Cora asay A, &lt;&lt;Hayzza!&gt;&gt; giide hanqqetteedda.
Shin, I bare kooshshaa kasewaappekka darissi dhoqqu oothiide, &lt;&lt;Daawite na7aw, taana maaraarikki!&gt;&gt; yaageedda.
49 Yesuusi ogiyaan eqqiide, &lt;&lt;A haa xeesite&gt;&gt; yaageedda.
Unttunttu qooqaa, &lt;&lt;Aynne baawa; dendda eqqa; neena xeesee&gt;&gt; yaagiide xeeseeddino. 50 Qooqay bare mayuwaa olii aggiide, guppi denddi eqqiide, Yesuusakko beedda.
51 Yesuusi A, &lt;&lt;Taani new ayaa oothanaw koyyay?&gt;&gt; yaageedda.
Qooqay, &lt;&lt;Tamaarissiyaawoo, taani xeellanawaa koyyay&gt;&gt; yaageedda.
52 Yesuusi A, &lt;&lt;Ba; ne ammanuu neena patheedda&gt;&gt; yaageedda. Elekka A ayfii xeellii aggina, ogiyaan Yesuusa kaallii aggeedda.

- Marqqoossa
- <
- 10
- >

10:4 Zar 24:1-4; Mat 5:13

10:6 Dom 1:27; 5:2

10:8 Dom 2:24

10:19 Kes 20:12-16; Zar 5:16-20

*10:24 wooti metanddeeshsha: Hawaa itti itti bilethay barew de7iyaabaan ammanettiya asaa yaage.

†10:38 xinqqataa: Hawaa guussay Yesuusa gakkeedda metuwaa xu7aa guussaa.

‡10:47 Daawite na7aa: Ayihude asatuu Xoossaan Okettowe Daawite zerethaappe yelettanawaa yaagiide qooppiyaa diraw, Xoossaan Okettowe &lt;&lt;Daawite na7aa&gt;&gt; yaagetti xeesettee.

© 2011 WBT