- Marqqoossa
- <
- 14
- >

14
Kiristtoosa Bolla Maqqetteeddino
(Mat 26:1-5; Luq 22:1-2; Yoh 11:45-53)
1 Paasigaa Baalaa giyaawaa bonchchiya gallassaynne Caalibeenna ukithaa muussaa bonchchiya baalaa gallassay gakkanaw laa77u gallassay atteedda; qeesatuwaa kaappatuunne higgiyaa tamaarssiyaawanttu asay erennaan Yesuusa oyqqiide wodhana ogiyaa koyyiino. Kes 12:1-27 2 &lt;&lt;Asay walassaa kessenna mala, Paasigaa bonchchiya gallassi hewaa oothokko&gt;&gt; yaageeddino.
Yesuusa Shittuwaa Okkeedda Mishiratto
(Mat 26:6-13; Yoh 12:1-8)
3 Yesuusi Biitaaniyaa gadiyan oolluwaa harggiyaa Simoona soyin qumaa maanaw utteedda wode, itti mishiratta bilqqaasiyaa kumeedda narddoosa giyaa darii al77o shittuwaa * darii al77o shittuwaa: Guussay loythi sawiyaawaa guussaa. akkaade yaaddu; he bilqqaasiyaa menthaade shittuwaa Yesuusa huuphiyan tigaaddu. 4-5 Hewaan de7iyaa asaappe ittu ittu hanqqettiide, &lt;&lt;Ha shittuwaa coo ayaw bayizzay? Ha shittuwaa heezzu xeetu biraa santtimiyaan † biraa santtimiyaa: 6:37 xeellite. zali77iide, miishshaa hiyyeesaw immanaw danddayettee&gt;&gt; yaagiide barenttu giddon haasayiino; yaatiide he mishiratto darissi hanqqetteeddino.
6 Shin Yesuusi hawaadan yaageedda; &lt;&lt;Ha mishiratto aynne gooppite; izo ayissi metoothiitee? Iza taw lo77obaa oothaaddu. 7 Hiyyeesatuu ubba wode hinttenttunna de7iino; hintte koyyeedda wode awudenne unttuntta maaddanaw danddayiita; shin taani ubba wode hinttenttunna de7ikke. Zar 15:11 8 Iza barew danddayetteeddawaa oothaaddu; qassi ta asatethay moogettanaappe kasetaade moogoo giigissanaw shittuwaa okkaaddu. 9 Taani hinttenttoo tumuwaa oday; sa7aa ubbaan wonggalaa mishiraachchuwaa odiyaasan haqaninneekka, asay izo qoppana mala, ha iza ootheeddawe odettana&gt;&gt; yaageedda.
Yihudaa Asqqorootu Yesuusa Aathiide Immanaw Zoretaa Eeno Geedda
(Mat 26:14-16; Luq 22:3-6)
10 Tammanne laa77u Yesuusa kaalliyaawanttuppe ittuu Yihudaa Asqqorootu ‡ Yihudaa Asqqorootu: 3:19 xeellite. giyaawe, Yesuusa qeesatuwaa kaappatuwaassi aathiide immanaw unttunttukko beedda. 11 Unttunttu hewaa siseedda wode nashettiide, &lt;&lt;Nuuni new miishshaa immana&gt;&gt; yaageeddino; Yihudaa Asqqorootu Yesuusa aathiide immanaw injjetiyaa wodiyaa wochchee.
Yesuusi Barena Kaalliyaawanttunna Paasigaa Quumaa Meedda
(Mat 26:17-25; Luq 22:7-14, 21-23; Yoh 13:21-30)
12 Caalibeenna ukithaa miyaa baalaa gallassaa bonchchiya koyro gallassi, Paasigaa qumaa maanaw dorssaa shukkiyaa wode, Yesuusa kaalliyaawanttu A, &lt;&lt;Paasigaa bonchchiya gallassi neeni maana qumaa nuuni haqa biide giigissanee?&gt;&gt; yaagiide oochcheeddino.
13 Yesuusi barena kaalliyaawanttuppe laa77atuwaa hawaadan yaagiide kiitteedda; &lt;&lt;Katamaa biite; hintte biishshin, otuwan haathaa tookkeedda itti bitani hinttenttunna gakettanawaa; A kaallite. 14 I biide geliyaa golliyaawuwaa, &lt;Tamaarissiyaawe neena, &lt;&lt;Taani taana kaalliyaawanttunna Paasigaa qumaa maanaw ta imathaa kifili haqanee?&gt;&gt; yaagee&gt; yaagite. 15 Golliyaawuu hinttentta pooqiyaa bollan de7iyaa giigi utteedda aako kifiliyaa bessana; hewaan nuussi giigissite&gt;&gt; yaageedda.
16 He laa77u Yesuusa kaalliyaawanttu kesiide, katamaa beeddino; Yesuusi barenttoo odeeddawaadankka ubbabaa demmiide, Paasigaa qumaa giigsseeddino.
17 Sa7ay omarssiyaa wode Yesuusi tammanne laa77u barena kaalliyaawanttunna yaa beedda. 18 Unttunttu uttiide samppaappe qumaa miishshin, Yesuusi unttuntta, &lt;&lt;Taani hinttenttoo tumuwaa oday; hinttenttuppe ittu taananna miyaawe, taana aathiide immanawaa&gt;&gt; yaageedda. Maz 41:9
19 A kaalliyaawanttu loythi sisettina, huuphiyan huuphiyan A, &lt;&lt;Tumu taaneeshsha?&gt;&gt; giyaawaa doommeeddino.
20 Yesuusi zaariide, &lt;&lt;I ha hinttenttu tammanne laa77atuwaappe ittuwaa; I taananna ittippe tushanaw bare daabbuwaa shaataan yeddiyaawaa. 21 Taani, Asaa Na7ay, Xoossaa maxaafay hayqqana geeddawaadan hayqqana; shin taana, Asaa Na7aa, aathiide immiyaa uraw aayyeero; he uray yelettennaan atteeddentto, aw lo77a shin&gt;&gt; yaageedda.
Godaa Kawuwaa Akkiyaa Wogaa
(Mat 26:26-30; Luq 22:14-20; 1Qor 11:23-25)
22 Unttunttu miishshin, Yesuusi daabbuwaa akkiide, Xoossaa galateedda; he daabbuwaa menthiide, barena kaalliyaawanttoo immiidde, &lt;&lt;Heyte; hawe ta ashuwaa&gt;&gt; yaageedda.
23 Xuu7aa akkiide, Xoossaa galatiide, unttunttoo immeedda; ubbay he xuu7aappe usheeddino. 24 Yesuusi, &lt;&lt;Hawe ooratha caaquwaan § ooratha caaquwaa: Xoossay bare asaassi Yesuusa hayquwaa bagganna qaalaa geleedda ooratha qaalaa caaquwaa. Hewenneekka A gakkiyaa xuu7aa, I bare suuthaa gussiide aathi immeedda A de7uwaa. Hewenneekka, nu eca asatethay ubbay laamettina, ooraxxeedda Xoossaa higgii nu wozanaani xaafetteeddawaa odee. cora asaa diraw gukkiyaa ta suuthaa. Kes 24:8; Erm 31:31-34 25 Taani hinttenttoo tumuwaa oday; taani Xoossaa kawutethaan ooratha woyiniyaa eessaa ushana gallassay gakkanaw, laa7enthuwaa ha woyiniyaa eessaa ubbakka ushikke&gt;&gt; yaageedda.
26 Mazimuriyaa yexxeeddawaappe guyyiyan, Debre Zayte Deriyaa beeddino.
Phexiroosi Kaddanawaa Yesuusi Kasetiide Odeedda
(Mat 26:31-35; Luq 22:31-34; Yoh 13:36-38)
27 Yesuusi barena kaalliyaawanttoo, &lt;&lt;Hinttenttu ubbay taana yeggiide woxxanita; ayissi gooppe, Xoossaa Maxaafay,
&lt;Xoossay dorssaa heemmiyaawaa wodhana;
hewaappe guyyiyan dorssay ubbay laalettana gee&gt;
yaageedda. Zak 13:7 28 Shin taani hayquwaappe denddeeddawaappe guyyiyan, hinttenttuppe kasetaade Galiilaa baana&gt;&gt; yaageedda.
29 Phexiroosi zaariide, &lt;&lt;Unttunttu ubbatuu neena yeggiide booppekka, taani neena mulekka yeggikke&gt;&gt; yaageedda.
30 Yesuusi Phexiroosa, &lt;&lt;Taani new tumuwaa oday; hachche qamma kuttuu laa7ethuwaa waassanaappe kase, neen taana heezzu gede kaddanaassa&gt;&gt; yaageedda.
31 Shin Phexiroosi kasewaappekka minissiide, &lt;&lt;Taani haray atto, neenanna ittippe hayqqinttokka, neena mulekka kaddikke&gt;&gt; yaageedda. Qassi haratuu ubbatuukka hewaadan geeddino.
Yesuusi Geetesemaaniyaan Woosseedda
(Mat 26:36-46; Luq 22:39-46)
32 Geetesemaane giyaa sa7aa beeddino; Yesuusi barena kaalliyaawantta &lt;&lt;Taani Xoossaa woossanaassi, hinttenttu hawaan uttiishshite&gt;&gt; yaageedda.
33 Yesuusi Phexiroosa, Yayiqoobanne Yohaannisa barenanna afeedda; darii kayyotteeddanne metooteedda. 34 Qassi unttuntta, &lt;&lt;Taani hayqqana gakkanawukka kayyottay; hawaan takkishshite; gemi77ishoppite&gt;&gt; yaageedda.
35 Guuthaa sinthakko shiiqiide, sa7aan guufanniide, danddayettiyaawaa gidooppe, he wodii bareppe aadhdhana mala, Xoossaa woosseedda. 36 Qassikka, &lt;&lt;Abbabbo, * Abbaa: Guussay Griike qaalankka &lt;&lt;Abbaa&gt;&gt; gidiyaa wode, Aramaayike qaalaani &lt;&lt;Aabba&gt;&gt; giyaawaa. ta Aabboo, ubbabay new danddayettee; ha xuu7aa taappe digga; shin ne sheniyaadan hanoppe attin, ta sheniyaadan hanoppo&gt;&gt; yaageedda.
37 Yesuusi barena kaalliyaawanttukko simmi yiide, gemi77isheeddawantta demmiide Phexiroosa, &lt;&lt;Simoonaa, gemi77ishaaddii? Neen itti saatenttonne naaganaw danddayabeykkii? 38 Paaciyaan hintte gelenna mala, naagettitenne Xoossaa woossite; ayyaanay giigi utteedda; shin ashuu daaburanchcha&gt;&gt; yaageedda.
39 Qassikka biide kasewaadankka Xoossaa woosseedda. 40 A kaalliyaawanttukko guyye simmiide I yiyaa wode, gemi77isheeddawantta demmeedda; unttunttu ayfiyaa gemi77ishuu goozzi wotheedda diraw, aw ayaa haasayiinonttokka eribeykkino.
41 Heezzenthuwaa unttunttukko yiide, &lt;&lt;Ha77i gakkanawukka gemi77ishiiteenne shemppiitee? Gidana; wodii gakkeedda; be7ite, taana, Asaa Na7aa, nagaranchcha asatuwaa kushiyaan aathiide immiyaa wodii gakkeedda. 42 Denddina boytte; be7ite, taana aathiide immiyaawe haweku gakkeedda&gt;&gt; yaageedda.
Yesuusi Bare Morkketuwaa Kushiyan Oyqetteedda
(Mat 26:47-56; Luq 22:47-53; Yoh 18:3-12)
43 Yesuusi hewaa biro haasayishshin, tammanne laa77u A kaalliyaawanttuppe ittuu, Yihudaa Asqqorootu, ellekka gakki wodhdheedda; qassi qeesatuwaa kaappatuu higgiyaa tamaarissiyaawanttunne cimatuu kiittina, mashshaanne xam77aa oyqqeedda cora asay aananna ittippe yeedda. 44 Yesuusa aathi immiyaawe he cora asaw, &lt;&lt;Taani yeriyaawe A; A oyqqiide loythi naagiide, afite&gt;&gt; yaagiide mallaa odi wotheedda.
45 Yihudaa Asqqorootu gakkosaannakka Yesuusakko shiiqiide, &lt;&lt;Tamaarissiyaawoo&gt;&gt; yaagiide Yesuusa yeri akkeedda. 46 He cora asay Yesuusa minissi oyqqeedda. 47 Shin matan eqqeeddawanttuppe ittuu bare cubiyaa shoddinne qeesatuwaa ubbatuwaa kaappuwaa qoomaa shociide, A haythaa qanxxi oleedda.
48 Yesuusi zaariide, he shiiqeedda cora asaa, &lt;&lt;Taana bonqqanchcha kessiide, bonqqanchchaa oyqqiyaawaadan oyqqanaw cubiyaanne xam77aa oyqqiide yeedditee? 49 Taani Geeshsha Golliyan tamaarissaadde, gallassan gallassan hinttenttunna de7iyaa wode taana oyqqibeykkita; shin Xoossaa Maxaafatuu geeddawe polettanaw bessee&gt;&gt; yaageedda.
50 Yesuusa kaalliyaawanttu ubbatuu A yeggiide bii aggeeddino.
51 Naxalaa xalalaa mayyeedda itti yalaga bitani Yesuusa kaalliyaawaa asay oyqqeedda. 52 Shin he bitani naxalaa oliide, kallo xiira woxxeedda.
Yesuusa Pirddiyaa Shanggatuwaakko Afeeddino
(Mat 26:57-68; Luq 22:54-55, 63-71; Yoh 18:13-14, 19-24)
53 Asay Yesuusa qeesatuwaa ubbatuwaa kaappuwaa soy, qeesatuwaa kaappatuwaa ubbatuu, cimatuunne higgiyaa tamaarssiyaawanttu shiiqeeddasaa afeeddino. 54 Phexiroosi qeesatuwaa ubbatuwaa kaappuwaa dirssaa gidduwaa gakkanaassi haakuwaan A kaalleedda; yaani naagiyaawaanna tamaa kashiidde, utti aggeedda.
55 Qeesatuwaa kaappatuunne hewaan shiiqeedda asay ubbay Yesuusa wodhanaw A bolla markkaa koyyeeddino; shin aynne demmibeykkino. 56 Ayissi gooppe, cora asatuu A bollan wordduwaa markkatteeddino; shin unttunttu markkatethay itti mala gidenna.
57-58 Itti itti asatuu denddi eqqiide Yesuusa bolla, &lt;&lt;I, &lt;Taani asay keexxeedda ha Geeshsha Golliyaa kolaade, asay keexxibeenna hara Geeshsha Golliyaa heezzu gallassaa giddon keexxana&gt; giishshin, nuuni siseeddo&gt;&gt; yaagiide wordduwaa markkatteeddino. 59 Shin haray atto unttunttu markkatethay hewaan itti mala gidibeenna.
60 Qeesatuwaa ubbatuwaa kaappuu asaa ubbaa sinthan denddi eqqiide Yesuusa, &lt;&lt;Hawanttu neena mootiyaa mootoo new zaariyaabay baawee?&gt;&gt; yaagiide oochcheedda. 61 Shin Yesuusi co77u giide, aynne zaaribeenna; qeesatuwaa ubbatuwaa kaappuu A, &lt;&lt;Anjjetteedda Xoossaa Na7ay Kiristtoosi neenee?&gt;&gt; yaagiide laa7enthuwaa oochcheedda.
62 Yesuusi zaariide, &lt;&lt;E, taana; hintte taana, Asaa Na7aa, wolqqaama Xoossaappe ushechcha bagganna uttide7ishshinanne saluwaa shaariyaanna yiishshin be7ana&gt;&gt; yaageedda. Dan 7:13
63 Qeesatuwaa ubbatuwaa kaappuu bare mayuwaa peedhi oliide, &lt;&lt;Nuuna hawaappe sinthan ayissi hara markkaa koshshii? 64 Hinttenttu A boriyaa siseeddita; hintte qofay ayee?&gt;&gt; yaageedda; unttunttu ubbay, &lt;&lt;I hayqqana bessee&gt;&gt; yaagiide A bolla pirddeeddino. Wog 24:16
65 Unttunttuppe ittu ittu A bolla cushethaa doommeeddino; A ayfiyaa kammi dechchiide, &lt;&lt;Neena dechcheeddawe oone? Ane timbbitiyaa oda!&gt;&gt; yaageeddino; qassi naagiyaawanttukka A qinxxalliyaa baqqiidde afeeddino.
Phexiroosi Yesuusa Kaddeedda
(Mat 26:69-75; Luq 22:56-62; Yoh 18:15-18, 25-27)
66 Phexiroosi dirssaa giddon hirkkinna de7ishshin, qeesatuwaa ubbatuwaa kaappuwaa macca ashikkaratuwaappe ittinna yaaddu. 67 Phexiroosi tamaa kashiyaawaa be7aade, cadda xeellaade, &lt;&lt;Neenikka Naazireetiyaa Yesuusanna ittippe de7aa&gt;&gt; yaagaaddu.
68 Shin Phexiroosi, &lt;&lt;Neeni giyaawe ayentto taani erikke; taw akeekettenna&gt;&gt; yaagiide kaddeedda; yaatiide dirssaa penggiyaakko keseedda; kuttuukka waasseedda. † kuttuukka waasseedda: Ha qaalay beni biletteedda itti itti bilethaani baawa.
69 He ashikkaratta Phexiroosa be7aade, A matan eqqeedda asatuwaa, &lt;&lt;Ha bitaniikka unttunttunna de7ee&gt;&gt; gaade gujjaade oduwaa doommaaddu. 70 Shin Phexiroosi qassikka kaddeedda.
Guuthaa gami77ishshin, matan eqqeedda asatuu laa7enthuwaa Phexiroosa, &lt;&lt;Neeni tuma unttunttunna ittippe de7aa; ayissi gooppe, neeni Galiilaa gadiyaa asaa&gt;&gt; yaageeddino.
71 Shin Phexiroosi, &lt;&lt;Taani hewaa hintte giyaa bitaniyaa erikke!&gt;&gt; yaagiide barena sheqaanne caaquwaa doommeedda.
72 Elekka kuttuu laa7ethuwaa waassii aggeedda; Phexiroos barena Yesuusi, &lt;&lt;Neeni kuttuu laa7ethuwaa waassanaappe kase heezzu gede taana kaddanaassa&gt;&gt; geeddawaa hassayiide, darii yeekkeedda.

- Marqqoossa
- <
- 14
- >

14:1 Kes 12:1-27

*14:3 darii al77o shittuwaa: Guussay loythi sawiyaawaa guussaa.

†14:4-5 biraa santtimiyaa: 6:37 xeellite.

14:7 Zar 15:11

‡14:10 Yihudaa Asqqorootu: 3:19 xeellite.

14:18 Maz 41:9

§14:24 ooratha caaquwaa: Xoossay bare asaassi Yesuusa hayquwaa bagganna qaalaa geleedda ooratha qaalaa caaquwaa. Hewenneekka A gakkiyaa xuu7aa, I bare suuthaa gussiide aathi immeedda A de7uwaa. Hewenneekka, nu eca asatethay ubbay laamettina, ooraxxeedda Xoossaa higgii nu wozanaani xaafetteeddawaa odee.

14:24 Kes 24:8; Erm 31:31-34

14:27 Zak 13:7

*14:36 Abbaa: Guussay Griike qaalankka &lt;&lt;Abbaa&gt;&gt; gidiyaa wode, Aramaayike qaalaani &lt;&lt;Aabba&gt;&gt; giyaawaa.

14:62 Dan 7:13

14:64 Wog 24:16

†14:68 kuttuukka waasseedda: Ha qaalay beni biletteedda itti itti bilethaani baawa.

© 2011 WBT