- Marqqoossa
- <
- 5
- >

5
Yesuusi Iita Ayyaanay Oyqqeedda Bitaniyaa Patheedda
(Mat 8:28-34; Luq 8:26-39)
1 Yesuusinne A kaalliyaawanttu abbaappe hefinthaw pinniide, Gerggesenoona geetettiyaa gadiyaa gakkeeddino. 2 Asaa moogiyaa duufuu de7iyaasaappe iita ayyaanay de7iyaa itti bitani kesiide, Yesuusi wonggiriyaappe keseedda wode, Yesuusanna gaketteedda. 3 Bitani he duufuu de7iyaasaan aqi peeshiide, yaani de7ee; A ooninne haray atto, santhalataan qachchanawukka danddaybeenna. 4 Ayissi gooppe, I daro wode uqqinnaaninne santhalataan qashettiide de7ee; shin santhalataa duseretheedda; uqqinnaakka menthereetheedda; A xoonanaw danddayeeddawe ooninne baawa. 5 I ubba wode gallassinne qamma, he duufuu de7iyaasaaninne deriyaa bolla waassee; bare bollaakka shuchchan gaaree.
6 Yesuusa haakuwaan be7eedda wode, aakko woxxi yiide aw goyinneedda. 7 He bitani bare kooshshaa dhoqqu oothiide, &lt;&lt;Ubbaappe Bolla Xoossaa Na7aw, Yesuusaa, neenanne taana ayee gathii? Taana murenna mala, taani neena Xoossaa sunthan woossay&gt;&gt; yaageedda. 8 I hewaa ayissi geeddee gooppe, Yesuusi A, &lt;&lt;Laa ha iita ayyaanaw, ha bitaniyaappe kesa&gt;&gt; yaageeddawaassa.
9 Yesuusi A, &lt;&lt;Ne sunthay oone?&gt;&gt; yaagiide oochcheedda.
I, &lt;&lt;Nuuni cora gidiyaa diraw, ta sunthay Leegiyoona&gt;&gt; yaageedda. 10 Iita ayyaanatuwaa he gadiyaappe kessi yeddenna mala, Yesuusa minissiide woosseedda.
11 He deriyaa bollan cora gudunthaa wudii heemettee; 12 iita ayyanatuu Yesuusa, &lt;&lt;Nuuna hini gudunthaa wudiyaakko yeddaarkkii; unttunttun biide gelana&gt;&gt; yaagiide woossina, 13 Yesuusi, &lt;&lt;Biite&gt;&gt; yaageedda. Iita ayyanatuu bitaniyaappe kesiide, gudunthatuwaan geleeddino; laa77u sha77a gidiyaa gudunthaa wudii kakaa huuphiyaanna kajjottiidde, abbaan geliide, mitetti aggeedda.
14 Gudunthaa wudiyaa heemmiyaawanttu baqatiide, haneeddawaa katamaaninne katamaappe gaxaa gadiyaan odeeddino; hewaa be7anaw asay yeedda. 15 Asay Yesuusakko yiide, cora iita ayyaanatuu beni oyqqeedda bitani bare wozanay simmina, mayuwaa mayyiide, hewaan utteeddawaa be7iide, ubbay yayyeedda. 16 Hewaa be7eedda asatuu iita ayyaanatuu oyqqeedda bitani haneeddawaanne qassi gudunthaa wudiyaabaa he asaassi odeeddino. 17 Hewaa diraw, asay barenttu gadiyaappe Yesuusi baana mala, woosaa doommeedda.
18 Yesuusi wonggiriyaan gelishshin, iita ayyaanatuu oyqqeedda bitani Yesuusanna de7ana mala, Yesuusa woosseedda. 19 Shin Yesuusi ixxiide A, &lt;&lt;Ne soy simmaade, Goday new ay mala wolqqaamabaa ootheeddenttonne qassi I new ay mala keekentto ne soy asaw oda&gt;&gt; yaageedda. 20 Bitani biide, Tammu Katamaa * Tammu Katamaa: Hawanttu itti cita gideedda katamatuu Sammaariyaappenne Galiilaa gadiyaa away doliyaa bagganna de7iyaawantta gidiide, hewanttun de7iyaa asatuwaa eeshshaykka Griike asatuwaa de7uwaa ogiyaa kaalliyaawaa bessee. giyaasan yuuyyiide, Yesuusi barew ay mala wolqqaamabaa ootheeddentto, oduwaa doommeedda; I odeeddawaa siseedda asay ubbay maalaletteedda.
Yaa7iroosa Naattonne Yesuusa Mayuwaa Bochcheedda Mishiratto
(Mat 9:18-26; Luq 8:40-56)
21 Yesuusi simmiide, wonggiriyaan geliide, abbaa pinneeddawaappe guyyiyan, cora asay abbaa mataan Aakko yuuyyi aadhdhiide shiiqeeddino. 22 Yaa7iroosa giyaawe, Ayihuda woosa golliya kaappatuwaappe ittuu, Yesuusa be7eedda wode aakko yi A gediyaan kunddiide, 23 &lt;&lt;Ta naatta harggaade hayqqana hanaw; iza paxaade lo77o de7ana mala, yaade ne kushiyaa izi bolla wothaarikkii&gt;&gt; yaagiide Yesuusa minissiide woosseedda.
24 Yesuusi Yaa7iroosanna beedda; I biishshin cora asay A kaalliidde metootheeddino.
25 Tammanne laa77u laythaa ubbaa izi bollaappe suuthay goggiyaa itti mishiratta de7aw. 26 Cora aakimatuu izo aakimishshinkka, iza paxa kaa7ettaaddu; bare miishshaa ubbaa wurssinakka iziw haa iiteeddawaappe attin, aynne izo maaddibeenna. 27 He mishiratta Yesuusabaa sisaade, asaa giddonna Yesuusappe guyyenna yaade, A mayuwaa bochchaaddu. 28 Ayissi gooppe iza, &lt;&lt;Taani haray atto, A mayuwaa bochchooppekka paxana&gt;&gt; yaagaade qoppaaddu.
29 Iippe goggiyaa suuthay ellekka eqqi aggeedda; iza bare waayyiyaappe paxeeddawaa bare bollaan eraa aggaaddu. 30 Yesuusi bareppe wolqqay kesseeddawaa bare huuphew eriide, ellekka cora asaa giddon guyye simmiide, &lt;&lt;Ta mayuwaa bochcheeddawe oone?&gt;&gt; yaageedda.
31 Yesuusa kaalliyaawanttu A, &lt;&lt;Asay neena sugiyaa wode be7aadde, &lt;Taana oone bochcheeddawe?&gt; yaagay?&gt;&gt; geeddino.
32 Yesuusi hewaa oone ootheeddenttonne be7anaw yuushshi aathiide xeelleedda; 33 shin mishiratta barew haneeddawaa eraade, yashshaa kokkoraadde yaade Yesuusa sinthan guufannaaddu; qassi tumatethaan haneeddawaa ubbaa aw odaaddu. 34 Yesuusi izo, &lt;&lt;Ta naattee, neena ne ammanuu patheedda; saruwan ba; ne waayyiyaappenne paxa&gt;&gt; yaageedda.
35 Yesuusi biro hewaa giishshin, Ayihuda woosa golliya kaappuwaa soyippe kiitetteedda asatuu yiide, &lt;&lt;Ne naatta hayqqadiggaaddu; simmi tamaarssiyaawaa ayissi daaburssay?&gt;&gt; yaageeddino.
36 Shin Yesuusi unttunttu giyaawaa sisiide, Ayihuda woosa golliya kaappuwaa, &lt;&lt;Ammano xalalaa ammanappe attin, yayyoppa&gt;&gt; yaageedda. 37 Yesuusi Phexiroosappe, Yayiqoobappenne Yayiqooba ishaa Yohaannisappe haray ooninne barena kaallenna mala diggeedda. 38 Unttunttu Ayihuda woosa golliya kaappuwaa soy gakkeedda wode, Yesuusi asay loythi yeekkiyaawaanne zilaliyaawaa be7eedda. 39 Geliide asaa, &lt;&lt;Ayissi loythi yeekkiitee? Naatta gemi77ishaadduppe attin, hayqqabeykku&gt;&gt; yaageedda.
40 Hewaappe guyye asay A bolla miicceedda; shin asaa ubbaa kare kessiide, naatti aawuwaanne aatto hewaan barenanna de7iyaa A kaalliyaawanttanne akkiide, naatta de7iyaasaa geleedda. 41 Yesuusi naatti kushiyaa oyqqiide, &lt;&lt;Xaalitaa, quumii&gt;&gt; † Xaalitaa, quumii: Ha qaalatuu Aramaayike geetettiyaa qaalaan Yesuusa wodiyaan Paalestine gaden haasayettiyaawaa. Xaalitaa giyaawenne quumi giyaawe amaarathuwaa qaalaa gidenna. Shin Griikiyaa qaalaa. yaageedda; hewaa bilethay, &lt;&lt;Guutha naattee, taani neena dendda gay&gt;&gt; giyaawaa.
42 Naatta ellekka dendda eqqaade hamettaaddu; iza tammanne laa77u laythaa naatto; hewe haniyaawaan asay daro maalaletteedda. 43 Yesuusi hewaa unttunttu oossinne odenna mala, unttuntta minissi azaziide, &lt;&lt;Iziw miyaabaa immite&gt;&gt; yaageedda.

- Marqqoossa
- <
- 5
- >

*5:20 Tammu Katamaa: Hawanttu itti cita gideedda katamatuu Sammaariyaappenne Galiilaa gadiyaa away doliyaa bagganna de7iyaawantta gidiide, hewanttun de7iyaa asatuwaa eeshshaykka Griike asatuwaa de7uwaa ogiyaa kaalliyaawaa bessee.

†5:41 Xaalitaa, quumii: Ha qaalatuu Aramaayike geetettiyaa qaalaan Yesuusa wodiyaan Paalestine gaden haasayettiyaawaa. Xaalitaa giyaawenne quumi giyaawe amaarathuwaa qaalaa gidenna. Shin Griikiyaa qaalaa.

© 2011 WBT