- Marqqoossa
- <
- 2
- >

2
Yesuusi Bollay Sileedda Bitaniyaa Patheedda
(Mat 9:1-8; Luq 5:17-26)
1 Amareedda gallassaappe guyyiyan, &lt;&lt;Yesuusi Qifirinaahooma guyye simmiide, soyin de7ee&gt;&gt; giyaa haasayay sisetteedda. 2 Gollii akkennaan ixxina, haray atto, kariikka un77ana gakkanaassi cora asay shiiqeedda; hewanttussi Yesuusi qaalaa odee. 3 Oyddu asatuu bollay sileedda itti bitaniyaa tookkiide, aakko aheeddino. 4 Asay coreedda diraw, bitaniyaa Yesuusakko afanaw unttunttoo danddayettennan ixxina, Yesuusi de7iyaa bagganna golliya qaariide, kaaraa lukkeeddino; he lukkeeddasaanna bitaniyaa I giseedda shanchchamaanna duge wotheeddino. 5 Yesuusi unttunttu ammanuwaa be7iide, he bollay sileedda bitaniyaa, &lt;&lt;Ta na7aw, ne nagaray atto geetetteedda&gt;&gt; yaageedda.
6 Higgiyaa tamaarissiyaawanttuppe hewaan utteedda ittu ittu barenttu wozanaani, 7 &lt;&lt;Laa ha bitani hawaa mala iitabaa Xoossaa bolla ayissi haasayi? Xoossaa xalalaappe attin, haray oone nagaraa atto gaanaw danddayiyaawe?&gt;&gt; yaagiide qoppeeddino.
8 Unttunttu barenttu wozanaan hewaadan qoppowaa Yesuusi ellekka bare ayyaanan eriide, unttuntta &lt;&lt;Hinttenttu hintte wozanaan ayissi hewaadan qoppiitee? 9 Bollay sileedda bitaniyaa, &lt;Ne nagaray atto geetetteedda&gt; giyaawe mateeyee? Woy, &lt;Dendda eqqaade ne shanchchamaa tookkaade hametta&gt; giyaawe matee? 10 Shin taani, Asaa Na7aw, sa7aa bollan nagaraa atto gaanaw maatay de7iyaawaa taani hinttentta erissana&gt;&gt; yaagiide he bollay sileedda bitaniyaa, 11 &lt;&lt;Neena gay; dendda eqqa; yaataade ne shanchchamaa tookkaade ne soy ba&gt;&gt; yaageedda.
12 Bitani ellekka denddi eqqiide, bare shanchchamaa tookkiide, asay ubbay xeellishshin biina asay ubbay maalalettiide, &lt;&lt;Nuuni hawaa malabaa ubbakka be7i erokko&gt;&gt; yaagiide Xoossaa galateeddino.
Yesuusi Leewiyaa Xeeseedda
(Mat 9:9-13; Luq 5:27-32)
13 Yesuusi gujjikka Galiilaa Abbaa doonaa beedda; asay ubbay aakko yeeddawantta tamaarisseedda. 14 Hewaanna aadhdhiidde, Ilppiyoosa na7aa Leewiyaa, giyaawe qaraxaa qanxxiyaasaan utteeddawaa demmiide, &lt;&lt;Taana kaalla&gt;&gt; yaageedda. Hewaappe guyye Leewii denddi eqqiide, A kaalleedda.
15 Yesuusi qumaa maanaw Leewiyaa soyin utteedda wode, qaraxaa akkiya cora asaynne nagaranchchatuu aanannanne A kaalliyaawanttunna ittippe utteeddino. A kaalliyaawanttu giddon hewanttu mala asatuu dareeddino. 16 Higgiyaa tamaarissiyaa itti itti Parisaawatuu Yesuusi nagaranchchatuwaannanne qaraxaa akkiyawanttunna qumaa miishshin be7iide, &lt;&lt;I ayissi nagaranchchatuwaannanne qaraxaa akkiyawanttunna qumaa mii?&gt;&gt; yaagiide, A kaalliyaawantta oochcheeddino.
17 Yesuusi unttunttu giyaawaa sisiide, &lt;&lt;Hargganchchatuwappe attin, paxa asaw aakimii koshshenna; taani nagaranchchatuwaa xeesanaw yeeddawaappe attin, xillatuwaa xeesanaw yabeykke&gt;&gt; yaagiide unttunttoo zaareedda.
Xoomaabaa Eranaw Shiiqeedda Ooshaa
(Mat 9:14-17; Luq 5:33-39)
18 Xammaqiyaa Yohaannisa kaalliyaawanttunne Parisaawatuu xoomiino; amareedda asatuu Yesuusakko yiide, &lt;&lt;Yohaannisa kaalliyaawanttunne Parisaawatuwaa kaalliyaawanttu xoomiino; shin neena kaalliyaawanttu ayissi xoomikkinoo?&gt;&gt; yaageeddino.
19 Yesuusi unttuntta &lt;&lt;Bullachchaa yeedda asatuu machchatto akkiyawe barenttunna de7ishshin, xoomanaw danddayiinoo? Machchatto akkiyawe unttunttunna de7ishshin, xoomanaw danddaykkino. 20 Shin machchatto akkiyawaa unttunttu matappe afana wodii yaanawaa; unttunttu he wode xoomanawantta.
21 &lt;&lt;Eca mayuwaa bolla ooratha dhefiyaa wothi sikkiyaa asay baawa; ecaa wothi sikkooppe, ooratha dhefii eca mayuwaa peedherethee; peedhethaykka koyrowaappe darana. 22 Qassi ho77o woyiniyaa eessaa eca ogoruwan naa77iyaa asay baawa; shin naa77ooppe, he woyiniyaa eessay ogoruwaa daakkee; barewukka woofettee; ogoruukka bayee; shin ho77o woyiniyaa eessaa ooratha ogoruwan naa7ettee&gt;&gt; yaageedda.
Sambbataabaa Eranaw Shiiqeedda Ooshaa
(Mat 12:1-8; Luq 6:1-5)
23 Yesuusi itti Sambbata gallassi tisha banggaa giddonna aadhdhishshin, A kaalliyaawanttunna aananna biidde, banggaa tishaappe duusaa doommeeddino. Zar 23:25 24 Parisaawatuu Yesuusa, &lt;&lt;Be7a; neena kaalliyaawanttu Sambbata gallassi higge gidennabaa ayissi oothiinoo?&gt;&gt; yaageeddino.
25 Yesuusi unttuntta, &lt;&lt;Daawite koshattiide, miyaabaa koyyeedda wode, barenanna de7iyaawanttunna ootheeddawaa ubbakka nabbabibeykkitee? 1Sam 21:1-6 26 Abiyaataari qeesatoo ubbatoo kaappo gideedda wode, Daawite Xoossaa golliya geliide, qeesatuwaa xalalay maanaappe attin, ooninne maanaw higge gidennawaa Godaa sinthan wotheedda qumaa miide, barenanna de7iyaawanttookka immeedda&gt;&gt; yaageedda. Wog 24:9
27 Qassikka Yesuusi unttuntta, &lt;&lt;Sambbatay asaw medhetteeddawaappe attin, asay Sambbataw medhettibeenna. 28 Hewaa diraw, taani, Asaa Na7ay, haray atto, Sambbatawukka Godaa&gt;&gt; yaageedda.

- Marqqoossa
- <
- 2
- >

2:23 Zar 23:25

2:25 1Sam 21:1-6

2:26 Wog 24:9

© 2011 WBT