- Maatoossa
- <
- 17
- >

17
Yesuusa Malay Laametteedda
(Mar 9:2-13; Luq 9:28-36)
1 Yesuusi usuppun gallassaappe guyyiyan, barenanna Phexiroosa, Yayiqoobanne, Yayiqooba ishaa Yohaannisa akkiide, unttunttu xalalaa wogga deriyaa huuphiyaa kesseedda. 2Phx 1:17-18 2 Qassi unttunttu xeellishshin, unttunttu sinthaan laametteedda; A deemuu awayfiyaadaan poo7eedda; A mayuukka poo7uwaadan phooleedda. 3 Musenne Eelaas Yesuusanna haasayishshin, ha heezzu A kaalliyawanttu be7eeddino. 4 Phexiroosi Yesuusa, &lt;&lt;Ta Godaw, nuuni hawaan de7iyaawe nuussi lo77a; neeni dosooppe, nuuni hawaan heezzu daasiyaa ittuwa new, ittuwa Musew, ittuwa Eelaasaw keexxana&gt;&gt; yaageedda.
5 I haasayishshin, poo7iyaa shaarii yiinne unttuntta kammi aggeedda; shaariyaa giddoppe, &lt;&lt;Hawe taani siiqiyaa taana nashechchiyaa ta Na7aa; I giyaawaa sisite&gt;&gt; giya qaalay yeedda. Dom 22:2; Zar 18:15; Maz 2:7; Isa 42:1; Mat 3:17; 12:18; Mar 1:11; Luq 3:22
6 A kaalliyawanttu he qaalaa siseedda wode, daro yayyiide, guufanni aggeeddino. 7 Yesuusi unttunttukko yiide, unttuntta bochchiide, &lt;&lt;Denddite; yayyoppite&gt;&gt; yaageedda. 8 Unttunttu dhoqqu giide xeelliyaa wode, Yesuusa xalalaappe attin, hara asaa oonanne be7ibeykkino.
9 Unttunttu deriyaappe wodhdhishshin, Yesuusi unttuntta, &lt;&lt;Taani Asa Na7ay, hayquwaappe denddana gakkanaw, ha hinttenttu be77eeddawaa oossinne odoppite&gt;&gt; yaagiide azazeedda.
10 A kaalliyawanttu Yesuusa, &lt;&lt;Yaatina, higgiyaa tamaarissiyaawanttu ayissi, &lt;Eelaas kasetiide yaanaw bessee&gt; giinoo?&gt;&gt; yaagiide oochcheeddino. Mil 4:5
11 I zaariide yaageedda; &lt;&lt;Eelaas kaset yiide, ubbabaa giigissanawaa. 12 Shin taani hinttenttoo oday; Eelaas hawaappe kase yidiggeedda. Hewode asay A, barenttoo koyyeeddawaadan ubbaa ootheeddawaappe attin A eribeykkino; hewaadankka, qassi taana, Asa Na7aa, asay waayissanawaa&gt;&gt; yaageedda.
13 A kaalliyawanttu he wode barenttoo Yesuusi Xammaqiyaa Yohaannisabaa odiyaawaa akeekeeddino.
Yesuusi Iita ayyanay Oyqqeedda Na7aa Patheedda
(Mar 9:14-29; Luq 9:37-43)
14 Unttunttu daro asaakko yeedda wode, itti bitani Yesuusakko yiide, A sinthaan gulbbatiide, 15 &lt;&lt;Ta Godaw, ta na7aa wozanaa bayizziyaa harggii oyqqina, I daro wode tamaan, qassi daro wode haathaan kunddiyaa diraw, I darii sakettee; A pathaarikki. 16 Neena kaalliyaawanttukkokka A ahaaddi; shin pathanaw danddayibeykkino&gt;&gt; yaageedda.
17 Yesuusi zaariide unttuntta, &lt;&lt;Ammanenna ha wodiyaa geella asaw! Taani hinttenanna awude gakkanaw de7anee? Qassi hinttenttubaa awude gakkanaw danddayanee? Na7aa taakko haa akkiide yiite&gt;&gt; yaageedda. 18 Yesuusi iita ayyaana, &lt;&lt;Aappe kesa&gt;&gt; giide azazina, iita ayyanay na7aappe kesi aggeedda; ellekka na7ay paxi aggeedda.
19 Hewaappe guyyiyan, A kaalliyawanttu barenttu xalala Yesuusakko yiide, &lt;&lt;Nuuni iita ayyaana kessanaw ayissi danddayibeykkoo?&gt;&gt; yaageeddino.
20 Yesuusi unttuntta yaageedda; &lt;&lt;Hewe hinttenttu ammanuu guuxxeedda diraassa; taani hinttenttoo tumuwaa oday; hinttenttoo sannaaficiyaa geetettiyaa guutha mithatti ayfiya keena ammanuu de7intto, hinttenttu ha deriyaa, &lt;Hawaappe yaa shiiqa&gt; yaagintto I shiiqana; hinttenttu ayaanne oothanawukka danddayanita. 21 Shin hawaa malaa woosaappenne xoomaappe harabay kessanaw danddayenna&gt;&gt; yaageedda.
Yesuusi Bare Hayquwaabaa Laa7enthuwaa Odeedda
(Mar 9:30-32; Luq 9:43-45)
22 A kaalliyawanttu Galiilaan, ittippe shiiqi utti de7ishshin, Yesuusi unttuntta, &lt;&lt;Taana, Asa Na7aa, asay asaw aathiide immana. 23 Asay taana wodhanawaa; hewaappe guyyiyan taani heezzenthiyaa gallassi hayquwaappe denddana&gt;&gt; yaageedda. A kaalliyawanttu daro qaretteeddino.
Geeshsha Golliyaa Giiraa Giiriyaawaa
24 Yesuusinne A kaalliyawanttu Qifirinaahooma katamaa yeedda wode, Geeshsha Golliyaassi qaraxaa akkiyawanttu Phexiroosakko yiide, &lt;&lt;Hinttentta tamarissiyaawe Geeshsha Golliyaa giiraa giirennee?&gt;&gt; yaageeddino. Kes 30:13; 38:26
25 I zaariide, &lt;&lt;Giiree&gt;&gt; yaageedda.
Phexiroosi soy geleedda wode, Yesuusi kasetiide A, &lt;&lt;Simoonaa, ne qofay ayee? Ha sa7aa kaatatuu qaraxaa woy giiraa ooppe akkiinoo? Barenttu gadiya asaappe akkiinoo woy hara gadiya asaappe akkiinoo?&gt;&gt; yaageedda.
26 Phexiroosi, &lt;&lt;Hara gadiya asaappe akkiino&gt;&gt; yaageedda.
Yesuusi Phexiroosa, &lt;&lt;Yaatooppe, gadiya asay giiranaw bessenna. 27 Shin nuuni ha asatuwa hanqqethanaw koyyokko; neeni abbaa baade aani dabbaa yegga; yaataade koyro kesiyaa moliyaa oyqqaade, A doonaa pooqiyaa wode, giiraw gidiyaa miishshaa neeni demmana. Hewaa akkaade, ta giiraanne ne giiraa unttunttoo imma&gt;&gt; yaageedda.

- Maatoossa
- <
- 17
- >

17:1 2Phx 1:17-18

17:5 Dom 22:2; Zar 18:15; Maz 2:7; Isa 42:1; Mat 3:17; 12:18; Mar 1:11; Luq 3:22

17:10 Mil 4:5

17:24 Kes 30:13; 38:26

© 2011 WBT