- Marqqoossa
- <
- 6
- >

6
Yesuusa Naazireeten Akkennaan Ixxeeddino
(Mat 13:53-58; Luq 4:16-30)
1 Yesuusi hewaappe kesiide, bare gadiyaa Naazireete katamaa beedda; A kaalliyaawanttukka A kaalliide beeddino. 2 Sambbataa gallassi Ayihuda woosa golliyan tamaarissuwaa doommeedda; I tamaarssiyaawaa siseedda cora asay maalalettiide, &lt;&lt;Hawe ha ubbabaa haqappe demmeeddee? Ha aw imetteedda aadho eratethay ayee? Xoossay oothiyaa malaataa I wooti oothii? 3 Hawe anaaxiyaa * anaaxiyaa: Griike bilethaan shuchchaa woy urqqaa melissiide medhdhiyaa asaa giide go77ettee. gidennee? Mayraami na7aa, Yayiqooba ishaa, Yoosa ishaa, Yihudaa ishaa, Simoona ishaa gidennee? A michchatuu nuunanna hawaan de7iyaawantta gidikkinoo?&gt;&gt; yaagiide, I giyaawaa akkennaan ixxeeddino.
4 Yesuusi he asaassi, &lt;&lt;Nabii bare gadiyaan, bare dabbatuwaaninne barenttu soy asaan bonchchettennawaappe attin, ubbasan bonchchettee&gt;&gt; yaageedda. 5 I hewaan bare kushiyaa amareedda asatuwaa bolla wothiide, unttuntta patheeddawaappe attin, cora malaataa oothanaw aynne danddaybeenna. 6 Asay ammanibeenna diraw maalaletteedda.
Yesuusi Tammanne Laa77u Barena Kaalliyaawanttu Tamaarissanaadan Kiitteedda
(Mat 10:5-15; Luq 9:1-6)
Hewaappe guyyiyan, Yesuusi hewaa heeran de7iyaa qeeri katamatuwaan yuuyyi yuuyyiide, asaa tamaarsseedda. 7 Yesuusi tammanne laa77u barena kaalliyaawantta barekko xeesiide, laa77uwaa laa77uwaa kiitteedda; qassi unttunttoo iita ayyaanatuwaa kessiyaa maataa immeedda. 8 Unttuntta, &lt;&lt;Ogiyaa xam77aappe attin, qumaa, qarcciitiyaa, hinttew miishshaa ayaanneekka oyqqoppite. 9 Hinttenttu gediyaan caammaakka wothite; shin laa77u mayuwaa mayyoppite&gt;&gt; yaageedda. 10 Qassikka unttuntta, &lt;&lt;Hinttentta asay haqan mokkooppenne, hewaappe kesana gakkanaw, he golliyan utti aggite. 11 Hinttentta asay mokkennasaa woy hintte odiyaabaa sisennasaa haqa gidooppekka, he gadiyaan de7iyaa asaw hewe markka gidana mala, hewaappe kesiidde, hintte gediyaappe baanaa shocite&gt;&gt; † hintte gediyaappe baanaa shocite: Hawe asay ixxeeddawaa bessiyaawaa. yaageedda.
12 Tammanne laa77u A kaalliyaawanttu biide, asay barenttu nagaraappe simmanaadan, qaalaa odeeddino. 13 Unttunttu asaappe daro iita ayyaanatuwaa kessiide, harggiyaa asaa coraa zaytiyaa okkiide patheeddino. Yay 5:14
Xammaqiyaa Yohaannisa Hayquwaa
(Mat 14:1-12; Luq 9:7-9)
14 Asay Yesuusa sunthaa denthiyaa diraw, Kaatiyaa Heroodise hewaa ubbaa siseedda; itti itti asay, &lt;&lt;Xammaqiyaa Yohaannisi hayquwaappe denddeedda; hewaassi aw wolqqaama malaataa oothiyaa wolqqay de7ee&gt;&gt; yaageedda.
15 Shin haranttu A, &lt;&lt;Hawe Eelaasa&gt;&gt; yaageeddino.
Haranttu qassi, &lt;&lt;Hawe beni wode nabatuwaa malatiyaa nabiyaa&gt;&gt; yaageeddino.
16 Shin Heroodise hewaa siseedda wode, &lt;&lt;Hewe taani qoodhiyaa muucisseedda xammaqiyaa Yohaannisa. I hayquwaappe paxeedda&gt;&gt; yaageedda.
17 Ayissi gooppe, Heroodise bare ishaa Piliphphoosa machchatto Heroodiyaado akki wotheedda; Heroodise izi diraw, bare huuphew asaa kiittiide, Yohaannisa oythiide, qashissi wotheedda. 18 Ayissi gooppe, Yohaannisi Heroodisa, &lt;&lt;Neeni ne ishaa machchatto akkanaw bessenna&gt;&gt; yaagi wotheedda.
19 Heroodiyaada Yohaannisaw uluwaan morkkiyaa oyqqaade A wodhissanaw koyyaaddu; shin danddayabeykku. 20 Yohaannisi xillo asanne geeshsha asaa gideeddawaa Heroodise ereedda diraw, aw yayyiide, loythi naagi wotheedda; Yohaannisi giyaawaa sisiide, bare wozanaan darissi metootiiddekka aabaa nashechchaan siseedda.
21 Heroodise bare yeletteedda gallassi, gadiyaa ayissiyaawanttoo, shaalaqatuwaassinne Galiilaan de7iyaa wolqqaama asaw shoobiyaa giigisseedda wode, wurssethaan Heroodiyaada injje gallassaa demmaaddu. 22 Heroodiyaadi naatta imathaa mokkiyaasaa gela duraade, Heroodisanne A imathatuwaa nashechchaaddu; Hewaappe guyye kaatii naattiw, &lt;&lt;Neena lo77eeddawaa ayaa gidooppenne taana oochcha; taani new immana&gt;&gt; yaageedda. 23 Qassi iziw darii caaqqiide, &lt;&lt;Neeni oochcheeddawaa ayaa gidooppekka, taani new immana; haray atto, ta kawutethaappe baggaa gidooppekka, taani new immana&gt;&gt; yaageedda.
24 Naatta kare kesaade bare daayo, &lt;&lt;Ayaa imma goo?&gt;&gt; yaagaade oochchaaddu.
I daaya, &lt;&lt;Xammaqiyaa Yohaannisa huuphiyaa imma ga&gt;&gt; yaagaaddu.
25 Naatta ellekka kaatiyaakko baade A, &lt;&lt;Xammaqiyaa Yohaannisa huuphiyaa wociitiyaan wothaade, neeni ha77i taw immanaadan koyyay&gt;&gt; yaagaaddu.
26 Hewaappe guyye kaatii darii qaretteedda; shin bare caaquwaa dirawunne bare imathatuwaa diraw iziw caaqqeedda caaquwaa kolanaw koyyibeenna. 27 Hewaa diraw, ellekka naagiyaawaa kiittiide, Yohaannisa huuphiyaa ahana mala azazeedda; naagiyaawe qasho golle biide, Yohaannisa qoodhiyaa muuceedda. 28 He muuceeddawaa wociitiyaan wothi ahiide, naattiw immeedda; naatta qassi bare aattiw immaaddu. 29 Yohaannisa kaalliyaawanttu hewaa siseedda wode yiide, A anhaa afiide moogeeddino.
Yesuusi Ichcheshu Sha77a Asaa Miziide Kalsseedda Taarikiyaa
(Mat 14:13-21; Luq 9:10-17; Yoh 6:1-14)
30 Yesuusi kiitteeddawanttu simmiide, Yesuusanna gakettiide, barenttu ootheeddabaanne barenttu tamaarsseeddabaa ubbaa Yesuusassi odeeddino. 31 Biya asaynne yiyaa asay darina, haray atto qumaa maanawukka unttuntta gathennaan ixxeedda diraw, Yesuusi unttuntta, &lt;&lt;Nuurekka guuthaa shemppi akkanaw asay baynnasaa boytte&gt;&gt; ‡ asay baynnasaa: Hawe Galiilaa geetettiyaa wombbaappe pudehaa dola bagganna de7ee. 6:45 xeellite. yaageedda. 32 Yesuusinne unttunttu barenttu xalalaa wonggiriyaan uttiide, asay baynnasaa beeddino.
33 Unttunttu biishshin, cora asay unttuntta be7iide ereedda; katamaa ubbaappe gediyaan woxxiidde, unttunttu biyaasaa unttunttuppe kasetiide gakkeeddino. 34 Yesuusi wonggiriyaappe kesiide, cora asaa be7eedda; asay heemmiyaa asay baynna dorssaa mala gideedda diraw, qarettiide asaa darobaa tamaarissuwaa doommeedda. Pay 27:17; 1Kat 22:17; 2Od 18:16; Hiz 34:5; Mat 9:36
35 Sa7ay omarssiyaa wode, Yesuusa kaalliyaawanttu aakko yiide, &lt;&lt;Hawe sa7ay asay baynna sa7aa; ha77i sa7aykka qammidiggeedda; 36 asay heeraanne qeeri katamatuwaa giddo biide, barenttoo miyaabaa shammana mala, asaa moyizza&gt;&gt; yaageeddino.
37 Shin Yesuusi zaariide unttuntta, &lt;&lt;Asaw miyaabaa hintte immite&gt;&gt; yaageedda.
Hewaappe guyye unttunttu, &lt;&lt;Nuuni biide, laa77u xeetu biraa santtimiyaa § biraa santtimiyaa: Beni wodiyaan asaa gadiyan itti gallassaa uniyaa oothi peesheedda asaw itti biraa santtimii imettee. Mat 20:2 xeellite. qumaa shammiide, asay maanaw immanee?&gt;&gt; yaagiide A oochcheeddino.
38 Yesuusi unttuntta, &lt;&lt;Hinttenttoo aappun daabbuu de7ii? Biide be7ite&gt;&gt; yaageedda.
Unttunttu be7iide, &lt;&lt;Ichcheshu daabbuwaanne laa77u moliyaa&gt;&gt; yaageeddino.
39 Yesuusi barena kaalliyaawantta asaa ubbaa citan citan shaakki shaakkiide, maataan utissana mala azazeedda. 40 Asay xeetuu xeetuunne ishatamuu ishatamuu citan citan utteeddino. 41 Yesuusi ichcheshu daabbuwaanne laa77u moliyaa oyqqiide, pude saluwaa xeelliide, Xoossaa galateedda; daabbotuwaa menthiide asaw gishana mala, barena kaalliyaawanttussi immeedda; qassi laa77u moliyaakka unttunttu ubbaw shaakkeedda. 42 Asay ubbay miide kalleeddino. 43 Hewaappe guyye atteedda daabbotuwaa dokkaynne moliyaa dokkay tammanne laa77u zambbeeliyaa kumeeddawaa Yesuusa kaalliyaawanttu dentheeddino. 44 Daabbuwaa meedda attuma asay ichcheshu sha77a.
Yesuusi Abbaa Bollan Hamettiidde Beedda
(Mat 14:22-33; Yoh 6:15-21)
45 Ellekka Yesuusi he cora asaa moyizziide, barena kaalliyaawanttu wonggiriyaan geliide, abbaappe hefinthan de7iyaa Beetesayda giyaa katamaa bareppe sinthatiide baanaadan azazeedda. 46 Unttuntta moyizzeeddawaappe guyyiyan, Xoossaa woossanaw zooziyaa keseedda.
47 Sa7ay qammiyaa wode wonggirii wombbaa gidduwan de7ishshin, Yesuusi wombbaappe gaxaan barekka de7ee. 48 Carkkuu A kaalliyaawanttukko carkkiyaa diraw, barena kaalliyaawantta wombbaa beetay metoothiyaawaa Yesuusi be7iide, kuttuu waassana haniyaa wode wombbaa bollan hamettiidde, unttunttukko yeedda; unttuntta yeggi aadhdhanaw koyyeedda. 49 Shin wombbaa bollan I hamettishshin, unttunttu A be7iide, barenttoo moytilliyaa malatina waasseeddino. 50 Ayissi gooppe, unttunttu ubbay A be7iide, yashshaa kokkoreeddino; shin ellekka Yesuusi unttuntta, &lt;&lt;Aynne baawa; taanattennee yayyoppite&gt;&gt; yaageedda. 51 Yesuusi unttunttunna ittippe wonggiriyaan gelina, carkkuu woppu geedda; unttunttu daro maalaletteeddino. 52 Ayissi gooppe, unttunttu wozanay jolleedda diraw, unttunttu ukithaabaa akeekibeykkino.
Yesuusi Gensaareexen Hargganchchatuwaa Patheedda
(Mat 14:34-36)
53 Unttunttu abbaa pinniide, Gensaareexa giyaa biittaa gakkeeddino; yaani wongiriyaa gaxaa shiishshi qachcheeddino. 54 Unttunttu wonggiriyaappe wodhdhiyaawaan, asay ellekka Yesuusa erinne 55 hewaa heeran de7iyaa gadiyaa ubbaan woxerettiide, hargganchchatuwaa shanchchamaan tookkiide, &lt;&lt;Yesuusi de7ee&gt;&gt; giina siseeddasaa ahuwaa doommeedda. 56 Yesuusi beeddasaa ubbaan qeeri katamaan gidina, wolqqaama katamaan gidina, heeraa giddon gidinakka, geyaa denbbaan asay hargganchchatuwaa aakko afee. Yesuusi bare mayuwaa macaraa gidooppenne hargganchchatuwaa boshissana mala, asay A woosseedda; bochcheedda ubbay paxeedda.

- Marqqoossa
- <
- 6
- >

*6:3 anaaxiyaa: Griike bilethaan shuchchaa woy urqqaa melissiide medhdhiyaa asaa giide go77ettee.

†6:11 hintte gediyaappe baanaa shocite: Hawe asay ixxeeddawaa bessiyaawaa.

6:13 Yay 5:14

‡6:31 asay baynnasaa: Hawe Galiilaa geetettiyaa wombbaappe pudehaa dola bagganna de7ee. 6:45 xeellite.

6:34 Pay 27:17; 1Kat 22:17; 2Od 18:16; Hiz 34:5; Mat 9:36

§6:37 biraa santtimiyaa: Beni wodiyaan asaa gadiyan itti gallassaa uniyaa oothi peesheedda asaw itti biraa santtimii imettee. Mat 20:2 xeellite.

© 2011 WBT