- Roomiyaa
- <
- 10
- >

10
Israa7eeliyaa Asay Xoossaa Ogiyaa Kaallibeenna
1 Taanaadan ammaniyaawanttoo, taani Israa7eeliyaa asaw ta kumentha wozanaappe amottiyaawenne Xoossaa woossiyaawe unttunttu attanaassa; 2 ayissi gooppe, unttunttu Xoossaw oothanaw loythi koyyiyaawaa taani markkattay; shin unttunttu Xoossaw oothanaw loythi koyyiyaa koshshay tumu eratethaappe gidenna. 3 Ayissi gooppe, Xoossay asaa xillissiyaa ogiyaa unttunttu erennaan, barenttu huuphe xillotethaa essanaw koyyeeddino; qassi barenttu huuphew Xoossay asaa xillissiyaa ogew eeno gibeykkino. 4 Ayissi gooppe, ammaneedda ubbay xillanaadan, Kiristtoosi higgiyaa qofaa poleedda.
Atotethay Ubbaassa
5 Asay higgew azazettiide xilliyaabaw Muse, &lt;&lt;Higgii azaziyaawaa oothiyaa ooninne he higgiyan paxa de7ana&gt;&gt; yaagi xaafeedda; Wog 18:5 6 shin ammanuwan xilliyaabaw geetetteeddawe hawaa; &lt;&lt;Ne wozanaan, &lt;Ooni saluwaa pude baanee?&gt; gooppa. Hewe Kiristtoosa duge wothanaassa; Zar 30:12-14 7 woy &lt;Duge sa7aa garssa wodhdhanawe oonee?&gt; gooppa. Hewe Kiristtoosa hayquwaappe denthanaassa. 8 Shin I giyaawe hawaa; &lt;Xoossaa qaalay ne mataana; ne doonaaninne ne wozanaan de7ee&gt; geetetteedda&gt;&gt; yaagee. Hewekka nuuni hinttenttoo odiyaa ammanuwaa qaalaa.
9 Neeni, &lt;&lt;Yesuusi Godaa&gt;&gt; gaade ne doonaan markkattooppe, qassi Xoossay hayquwaappe A dentheeddawaa ne wozanaan ammanooppe, neeni attana. 10 Ayissi gooppe, asay bare wozanaan ammaniide xillee; bare doonankka markkattiide attee. 11 Xoossaa Maxaafay, &lt;&lt;Aani ammaniyaa ooninne yeellatenna&gt;&gt; yaagee. Isa 28:16 12 Ayihuda asaanne Ayihuda gidenna asaa giddon dummatethay baawa. Itti Xoossay ubbaa Godaa; I barena xeesiyaa ubbatoo daro keeka. 13 Ayissi gooppe, Xoossaa Maxaafay, &lt;&lt;Godaa sunthaa xeesiyaa ooninne attana&gt;&gt; yaagee. Iyu 2:32
14 Yaatina, unttunttu A ammanibeennawantta gidooppe, wooti A xeesanaw danddayiinoo? Qassi qaalaa sisibeennawanttu waani ammananaw danddayiinoo? Qaalaa odiyaawe dhayooppe, unttunttu waani sisanaw danddayiinoo? 15 Qassi qaalaa odiyaawanttu kiitettennan aggooppe, oosuu wooti odettanaw danddayii? Ayissi gooppe, Xoossaa Maxaafay, &lt;&lt;Nashechchiyaa mishiraachchuwaa odiyaawanttu yuussay wooti lo77ii!&gt;&gt; yaagee. Isa 52:7
16 Shin unttunttu ubbay wonggalaw azazettibeykkino; ayissi gooppe Isiyaasi, &lt;&lt;Ta Godaw, nuuni markkatteeddawaa ooni ammaneeddee?&gt;&gt; yaageedda. Isa 53:1 17 Simmi asay qaalaa sisiide ammanee; qassi itti uray Kiristtoosa qaalaa, odina sisee.
18 Shin unttunttu qaalaa sisibeennawe tumee gaade taani oochchay. Tuma unttunttu siseeddino; Xoossaa Maxaafay,
&lt;&lt;Unttunttu haasayaa kooshshay
sa7aa ubbaan laaletteedda;
unttunttu qaalaykka sa7aa gaxaa gakkeedda&gt;&gt;
yaageedda. Maz 19:4 19 Shin Israa7eeliyaa asatuu eribeykkinoyee gaade taani oochchay. Muse kase,
&lt;&lt;Taani hinttentta asa gidenna asatuwan seelissana;
qassi eeya asatuwan taani hinttentta hanqqethissana&gt;&gt;
yaageedda. Zar 32:21 20 Qassi Isiyaasi daro xaliide,
&lt;&lt;Taana koyyibeennawanttoo beettaaddi;
taana oochchibeennawanttookka qonccaaddi&gt;&gt;
yaagee. Isa 65:1 21 Shin Israa7eelatuwabaa I haasayiidde,
&lt;&lt;Gallassaa ubbaa azazettennawanttoonne
tawaa ixxiyaawanttoo ta kushiyaa miccaaddi&gt;&gt;
yaagee. Isa 65:2

- Roomiyaa
- <
- 10
- >

10:5 Wog 18:5

10:6 Zar 30:12-14

10:11 Isa 28:16

10:13 Iyu 2:32

10:15 Isa 52:7

10:16 Isa 53:1

10:18 Maz 19:4

10:19 Zar 32:21

10:20 Isa 65:1

10:21 Isa 65:2

© 2011 WBT