- Maatoossa
- <
- 19
- >

19
Yesuusi Geluwaabaanne Akaabaa Tamaarisseedda
(Mar 10:1-12)
1 Yesuusi he haasayaa wurssowaappe guyyiyan, Galiilaappe denddiide, Yorddaanoosa Shaafaappe hefinthan de7iya Yihudaa gadiya beedda. 2 Daro asay A kaalliide beeddawaa hewaan patheedda.
3 Itti itti Parisaawatuu paaccanaw Yesuusakko yiide, &lt;&lt;Itti asay ay gaasuwaaninne, bare machchatto yeddanaw nu higgii azazii?&gt;&gt; yaagiide A oochcheeddino.
4 Yesuusi zaariide, hawaadan yaageedda; &lt;&lt;Xoossay koyro unttuntta medhdhiidde, attumawaanne maccawunno ootheedda. Dom 1:27; 5:2 5 Hewaa diraw, &lt;Itti asay bare aabbanne bare daayo aggiide, bare machchattinna ittippe de7ee; unttunttu laa77uu itti asaa gidiino&gt; yaagiyaa qaalaa nabbabibeykkitee? Dom 2:24 6 Hewaa diraw, unttunttu itti asa gidiyaawaappe attin, laa77u asa gidikkino; hewaa diraw, Xoossay ittippe de7anaadan gathowaa asay shaakkoppo&gt;&gt; yaageedda.
7 Parisaawatuu Yesuusa, &lt;&lt;Yaatina, Muse ayaw itti uray bare machchatto pirimaa peedhiide yeddana mala azazeeddee?&gt;&gt; yaageeddino.
8 Yesuusi zaariide, &lt;&lt;Hinttenttu hinttenttu machchatuwaa yeddana mala, Muse hinttentta azazeeddawe, hinttenttu odina sisenna guzuma gido diraappe attin, koyro hewaa mala gidenna. 9 Taani hinttenttoo oday; bare machchatto woshummennaan de7ishshin yeddiide, hararo akkiya ooninne woshummee; haray yeddeeddawunno akkiyawekka woshummee&gt;&gt; yaageedda.
10 Yesuusa kaalliyawanttu A, &lt;&lt;Asinaa gidduwaninne machchatti gidduwaan de7iya wogay hewaa mala gidooppe, akkennaaninne gelennaan de7iyaawe lo77a&gt;&gt; yaageeddino.
11 Shin Yesuusi unttuntta yaageedda; &lt;&lt;Hewaa mala timirttii Xoossay immowanttussappe attin, asaa ubbaassa gidenna; 12 ayaw gooppe, barenttu daayi uluwaappe yelettiyaa wodekka, shuufa gideeddawanttu de7iino; qassi asay qaaratina mureesa gideeddawanttu de7iino; qassi saluwaa kawutethaa diraw, barentta shuufa udeeddawanttu de7iino; ha timirttiyaa akkanaw danddayiyaawe ooninne akko&gt;&gt; yaageedda.
Yesuusi Qeeri Naanaa Bolla Bare Kushiyaa Wotheedda
(Mar 10:13-16; Luq 18:15-17)
13 Yesuusi he wode bare kushiyaa guutha naanaa bolla wothiide, Xoossaa woossana mala, itti itti asay naanaa aakko aheedda; shin Yesuusa kaalliyawanttu he asaa ahenna mala hanqqetteeddino. 14 Shin Yesuusi, &lt;&lt;Qeeri naanay taakko yiyaawaa diggoppite; ayaw gooppe, saluwaa kawutethay hewanttu malaassa&gt;&gt; yaageedda.
15 Hewaappe simmiide bare kushiyaa unttunttu bolla wotheeddawaappe guyyiyan, hewaappe bashi beedda.
Yalaga, Dure Bitaniyaa Ooshaa
(Mar 10:17-31; Luq 18:18-30)
16 Itti bitani Yesuusakko yiide, &lt;&lt;Tamaarissiyaawoo, taani medhinaa de7uwaa demmanaw lo77obaa ayaa oothoo?&gt;&gt; yaageedda.
17 Yesuusi A, &lt;&lt;Lo77obay ayentto taana ayaw oochchay? Ittuwaa xalalay lo77a; shin neeni medhinaw de7anaw koyyooppe, azazatuwaa naaga&gt;&gt; yaageedda.
18 Bitani, &lt;&lt;Haqawantta?&gt;&gt; yaagiide oochcheedda.
Yesuusi zaariide, &lt;&lt;Wodhoppa; woshummoppa; wuu77oppa; wordduwaa markkattoppa; Kes 20:13-16; Zar 5:17-20 19 ne aabbanne ne daayo bonchcha; ne shooruwaakka ne huuphiyaadaan siiqa&gt;&gt; yaageedda. Kes 20:12; Zar 5:16; Wog 19:18
20 He yalaga bitani Yesuusa, &lt;&lt;Taani hewaa ubbaakka guuthatethaappe doommaade naagaaddi; yaatina, taw pacciyaawe ayee?&gt;&gt; yaageedda.
21 Yesuusi bitaniyaa, &lt;&lt;Neeni polo asa gidanaw koyyooppe, baade new de7iyaawaa zali77aade, he miishshaa hiyyeesaw imma; neeni saluwan durettana; yaataade yaade taana kaalla&gt;&gt; yaageedda.
22 Shin he yalaga bitani hewaa siseedda wode, I daro dure gidiyaa diraw, qarettiidde bashi beedda.
23 Yesuusi barena kaalliyaawanttussi, &lt;&lt;Taani hinttenttoo tumuwaa gay; dure asay saluwaa kawutethaa gelanawe daro meto gidanawaa. 24 Taani gujjaadekka hinttenttoo oday; dure asay Xoossaa kawutethaa gelanaappe, gaaluu marppiyaa lukuwaanna aadhdhanawe matattee&gt;&gt; yaageedda.
25 A kaalliyawanttu hewaa sisi maalalettiide, &lt;&lt;Yaatina, ooni attanaw danddayii?&gt;&gt; yaageeddino.
26 Yesuusi unttuntta caddi xeelliide, &lt;&lt;Hawe asaw danddayettenna; shin Xoossaw ubbabay danddayettee&gt;&gt; yaageedda.
27 Phexiroosi he wode zaariide Yesuusa, &lt;&lt;Be7a, nuuni nuussi de7iya ubbabaa bashiide, neena kaalleeddo; yaatiide nuuni ayaa demmaneeshsha?&gt;&gt; yaageedda.
28 Yesuusi unttuntta hawadaan yaageedda; &lt;&lt;Taani hinttenttoo tumuwaa gay; taani, Asa Na7ay, ooratha gadiyan ta kawutethaa oydiyaan uttiyaa wode, taana kaalleedda hinttenttukka tammanne laa77u Isra7eeliya zaratuwaa bolla pirddanaw, tammanne laa77u kawutethaa oydiyaan uttanita. 29 Ta sunthaa diraw, golliya woy ishatuwaa woy michchatuwaa, woy aawuwaa woy aatto woy machchatto, woy naanaa woy gadiyaa aggeedda ooninne, xeetu dakkuwaappe daruwaa akkana; qassi medhinaa de7uwaakka laattana. 30 Shin coratuu ha77i sinthateeddawanttu guyyetanawantta; qassi coratuu ha77i guyyen de7iyaawanttu sinthatanawantta.

- Maatoossa
- <
- 19
- >

19:4 Dom 1:27; 5:2

19:5 Dom 2:24

19:18 Kes 20:13-16; Zar 5:17-20

19:19 Kes 20:12; Zar 5:16; Wog 19:18

© 2011 WBT