- Maatoossa
- <
- 22
- >

22
Akaanne Geluwaa Oduwaa Leemisuwaa
(Luq 14:15-24)
1 Yesuusi asaw laa7ethuwaa leemisuwan hawadaan yaagiide haasayeedda; 2 &lt;&lt;Saluwaa kawutethay bare na7aw machchiyaa immanaw ubbabaa makkeedda kaatiyaa mala. 3 He kaatii bullachchaw odi wotheedda asatuwa xeesanaw bare qoomatuwaa kiitteedda; shin asatu yaanaw koyyibeykkino.
4 &lt;&lt;Qassi hara qoomatuwaa, &lt;Xeesetteeddawantta, &lt;&lt;Taani qumaa giigissaaddi; ta sanggatuunne ta modhdho miyatuu shuketteeddino; ubbabaykka maketteedda. Bulachchaa haa yiite&gt;&gt; yaagite&gt; yaagiide kiitteedda. 5 Shin xeesetteeddawanttu koyyennaan ixxiide, barenttu oosoo beeddino; ittuu bare goshshaw biina, yokkuu bare zali77ew beedda. 6 Atteeddawanttu qassi kaatiyaa qoomatuwaa oyqqi wadhdhiide wodheeddino.
7 &lt;&lt;Kaatii daro hanqqetteedda; qassi bare wottaaddaratuwaa yeddiide, he shemppuwaa wodheeddawantta wodhissiide, unttunttu katamaa guudisseedda. 8 Hewaappe guyyiyan, bare qoomatuwaa, &lt;Bullachchay maketteedda; shin xeesetteeddawanttu bullachchaw bessiyaa asa gidikkino. 9 Hewaa diraw, wogga qadhdhaa biide, hinttenttu demmeedda asaa ubbaa bullachchaw xeesite&gt; yaageedda. 10 He qoomatuu qadhdhaa biide, barenttu demmeedda asaa ubbaa lo77uwaa iitaa shiishshiide, bullachchaa daasiyaa kuntheeddino.
11 &lt;&lt;Shin kaatii qumaa maanaw utteedda asaa be7anaw geleedda wode, bullachchaa mayuwaa mayyibeenna itti bitaniyaa hewaan be7iide, 12 &lt;Ta laggew, bullachchaa mayuwaa mayyennaan waanaade hawaa gelaaddii?&gt; yaagina bitani co77u geedda.
13 &lt;&lt;Hewaappe guyyiyan, kaatii bare qoomatuwaa, &lt;Ha bitaniyaa kushiyaanne gediya qachchiide, kare dhumaa kessi olite; I hewaan yeekkananne achchaa dhaqana&gt; yaageedda.
14 &lt;&lt;Ayissi gooppe, xeesetteeddawanttu dara; shin dooretteeddawanttu guutha&gt;&gt; yaageedda.
Giiraa Wooti Giiranentto Oochcheedda Ooshaa
(Mar 12:13-17; Luq 20:20-26)
15 Hewaappe guyyiyan, Parisaawatuu biide, A haasayaappe balaa demmiide, A oyqqana mala maqqetteeddino. 16 Qassi barentta kaalliyaawanttupenne Heroodisa baggatuwaappe amareeddawantta aakko kiitteeddino. Unttunttu, &lt;&lt;Tamaarissiyaawoo, neeni tumuwaa haasayiyaawaanne Xoossaa ogiyaa tumatethaan tamaarissiyaawaa nuuni ereetto; ayaw gooppe, neeni asaappe asaa shaakkakkanne dummayakka. 17 Ne qofay ayentto nuussi oda; nuuni Roome gadiya Kaatiyaa Qeesaarew giiraa giiriyaawe wogeeyee woga gidennee?&gt;&gt; yaageeddino.
18 Shin Yesuusi unttunttu iita qofaa eriide, &lt;&lt;Ha lo77a malatiyaa iita asatoo, ayaw taana paacciitee? 19 Giiraa giiriyaa miishshaa taana bessite&gt;&gt; yaageedda. Hewaappe guyye unttunttu biraa santtimiyaa aw aheeddino. 20 I, &lt;&lt;Ha malaynne sunthay oowee?&gt;&gt; yaageedda.
21 Hewaappe simmiide unttuntta oochchina, unttunttu, &lt;&lt;Roome gadiya Kaatiyaa Qeesaarewaa&gt;&gt; yaageeddino.
Hewaappe guyyiyan, Yesuusi unttuntta, &lt;&lt;Yaatooppe, Qeesaarewaa Qeesaaressi, Xoossaawaa Xoossaassi immite&gt;&gt; yaageedda. 22 Unttunttu hewaa siseedda wode, maalalettiide A aggiide beeddino.
Hayqqeeddawanttu Dendduwaabaa
(Mar 12:18-27; Luq 20:27-40)
23 Hayqqeedda asay denddenna giyaa Saduqaawanatuwaappe itti itti asatuu he gallassi Yesuusakko yiide, hawadaan yaagiide, A oochcheeddino; 24 &lt;&lt;Tamaarissiyaawoo, Muse, &lt;Itti asay na7aa yelennaan hayqqooppe, he hayqqeeddawaa ishay A machchatto laattiide, bare ishaw na7aa yelanaw bessee&gt; yaageedda. Zar 25:5 25 Nuunanna laappu ishatuu de7iino; bayray machchatto akkiide, na7aa yelennaan hayqqeedda; hewaappe guyyiyan A machchatto A ishay akkeedda. 26 Qassi laa7ethiyaawekka hayqqeedda; heezzethiyaawekka, laappuntha gakkanawukka hewaadan haneeddino. 27 Ubbaappe guyyiyan, he mishiratta hayqqaaddu. 28 Yaatina, hayqqeedda asay hayquwaappe denddiyaa gallassi he mishiratta laappunatuwaappe haqawoo machche gidanee? Ayissi gooppe, laappunatuu ubbaykka izo akkeeddino&gt;&gt; yaageeddino.
29 Yesuusi zaariide, hawaadan yaageedda; &lt;&lt;Xoossaa Maxaafatuwaa woy A wolqqaa hinttenttu erenna diraw baliita. 30 Ayissi gooppe, hayqqeedda asay hayquwaappe denddiyaa gallassi, saluwan de7iya kiitanchchatuwa mala gidanaappe attin, attuma asaynne akkenna; macca asaynne gelenna. 31-32 Shin hayqqeeddawanttu dendduwaabaa gidooppe, Xoossay, &lt;Taani Abraahaame Xoossaa, Yisaaqa Xoossaa, Yayiqooba Xoossaa&gt; yaagiide hinttew odeeddawaa ubbakka nabbabibeykkitee? Xoossay paxa de7iyaawanttu Xoossaa gidiyaawaappe attin, hayqqeeddawanttu Xoossaa gidenna&gt;&gt; yaageedda. Kes 3:6
33 Daro asay hewaa sisiide, A timirttiyaan maalaletteeddino.
Ubbaappe Aadhdhiyaa Azazuwaa
(Mar 12:28-34; Luq 10:25-28)
34 Shin Yesuusi Saduqaawanatuwaa co77u ootheeddawaa Parisaawatuu siseedda wode, ittisaa shiiqeeddino. 35 Unttunttu giddoppe higgiya tamaarissiyaa ittuu, Yesuusa paaccanaw ittibaa oochcheedda. 36 &lt;&lt;Tamaarissiyaawoo, higgiya gidduwaan ubbaappe aadhdhiyaa azazu haqawee?&gt;&gt; yaagiide A oochcheedda.
37 Yesuusi zaariide, hawaadan yaageedda; &lt;&lt; &lt;Neeni Godaa ne Xoossaa ne kumentha wozanaappe, ne kumentha shemppuwaappe, ne kumentha qofaappe siiqa&gt; yaageedda. Zar 6:5 38 Hewe ubbaappe dariya azazuwaanne qassi ubbaappe aadhdhiyaa azazuwa. 39 Qassi laa7ethiyaa azazuukka A mala; hewe, &lt;Neeni ne shooruwaa ne huuphiyaadaan siiqa&gt; giyaawaa. Wog 19:18 40 Muse higgiya ubbaynne nabatuwaa timirttii ha laa77u azazatuwaan qashettee&gt;&gt; yaageedda.
Kiristtoosabaa Oochcheedda Ooshaa
(Mar 12:35-37; Luq 20:41-44)
41-42 Parisaawatuu ittisaa shiiqeeddasaan Yesuusi unttuntta, &lt;&lt;Kiristtoosabaa waagiide qoppiitee? I O na7ee?&gt;&gt; yaagiide oochcheedda.
Unttunttu, &lt;&lt;Kiristtoosi Daawita na7aa&gt;&gt; yaageeddino.
43 Yesuusi unttuntta, &lt;&lt;Yaatina, Daawite barena Geeshsha Ayyaanay haasayissina Kiristtoosa waagiide, &lt;Godaa&gt; giide xeesii? Qassikka Daawite,
44 &lt;Goday ta Godaa,
&lt;&lt;Taani ne morkketuwaa neeni yedhdha eqqiyaawaa oothana gakkanaw,
hawaan taappe ushechcha bagganna uttaade taananna ittippe daannata&gt;&gt; geedda&gt;
yaageedda. Maz 110:1 45 Daawite Kiristtoosa, &lt;Godaa&gt; giide xeesooppe, yaatina, Kiristtoosi waaniide Daawita na7aa gidii?&gt;&gt; yaageedda.
46 Yesuusaw itti qaalaa zaaranaw danddayeedda itti asaynne baawa; qassi he gallassaappe doommina, hara ooshaa A oochchanaw xaleeddawe ooninne baawa.

- Maatoossa
- <
- 22
- >

22:24 Zar 25:5

22:31-32 Kes 3:6

22:37 Zar 6:5

22:39 Wog 19:18

22:44 Maz 110:1

© 2011 WBT