- Maatoossa
- <
- 21
- >

21
Yesuusi Wolqqaama Bonchchuwan Yeerusalaame Geleedda
(Mar 11:1-11; Luq 19:28-40; Yoh 12:12-19)
1 Unttunttu Yeerusalaame matiide, Debre Zayte geetettiyaa deriyaa lanqqiyan de7iya Beetefaage geetettiyaa qeeri katamaa gakkeeddino; Yesuusi barena kaalliyaawanttuppe laa77uwaa sinthaw kiittiide, 2 unttuntta hawadaan yaageedda; &lt;&lt;Hinttenttuppe sinthaan de7iya qeeri katamaa biite; hewaan itti haratta qashuwan de7ewunno izi maraanna hinttenttu bi simmo sankka demmanita; unttuntta billiide, taw akki yiite. 3 Ooninne hinttentta oochchooppe, &lt;Goday hawantta koyyee&gt; yaagite; ellekka I unttuntta yeddi agganawaa.&gt;&gt; * Goday: Haratuwaa godaa guussaa. 4-5 Timbbitiyaa odiyaa nabii,
&lt;&lt;Xiyoone katamaa asaw,
&lt;Be7a, ne kaatii ashikke gidiide,
hariyaa bolla, hare maraa bolla uttiide,
neekko yee&gt; yaagite&gt;&gt;
yaagiide haasayeeddawe polettana mala, hawe haaneedda. Zak 9:9
6 A kaalliyawanttu biide, Yesuusi barentta azazowaadan ootheeddino. 7 Harattonne hare maraa ahiide, barenttu mayuwaa unttunttu zokkiyaan wotheeddino; hewaappe simmina Yesuusi toggeedda. 8 He cora asaappe dariya baggay bare mayuwaa ogiyaan hiixxeedda; qassi haranttu mithaa haythaa kar kariide, ogiyaan yeggeeddino. 9 Yesuusappe sinthanna hamettiyaa cora asaynne qassi A geeduwaa kaalliyaa cora asay, barenttu kooshshaa dhoqqu oothiide,
&lt;&lt;Daawita na7ay galatetto!
Godaa sunthaan yiyaawe anjjetteeddawaa!
Xoossay galatetto!&gt;&gt;
yaageedda. Maz 118:25, 26
10 Yesuusi Yeerusalaame katamaa geleedda wode, katamaan de7iya asay ubbay, &lt;&lt;Hawe oone?&gt;&gt; yaagiide shabbiretteeddino.
11 Asay, &lt;&lt;Hawe Galiilaan de7iya Naazireete geetettiyaa katamaappe yeedda nabiyaa Yesuusa&gt;&gt; yaageedda.
Yesuusi Geeshsha Golliyaa Geleedda
(Mar 11:15-19; Luq 19:45-48; Yoh 2:13-22)
12 Yesuusi Geeshsha Golliyaa geliide, hewaan zali77iyaawanttanne shammiyaawantta ubbaa kare yedersseedda; qassi miishshaa laammiyaawanttu xaraphpheezaanne dogommuwaa zali77iyaawanttu oydiyaa guphi yeggiide, 13 unttuntta, &lt;&lt;Xoossaa Maxaafan, &lt;Ta gollii Xoossaa woossiyaa golliyaa geetettana&gt; yaagettiide xaafetti utteedda; shin hinttenttu A bonqqiyaawanttu qosettiyaa gonggoluwaa kesseeddita&gt;&gt; yaageedda. Isa 56:7; Erm 7:11
14 Qooqatuunne gedi sileeddawanttu Yesuusakko Geeshsha Golliyaa yiina, I unttuntta patheedda. 15 Shin qeesatuwaa kaappatuunne higgiya tamaarissiyaawanttu Yesuusi oothiyaa oorathabaa be7eedda wodenne, guutha naanay Geeshsha Golliyan barenttu kooshshaa dhoqqu oothiide, &lt;&lt;Daawita na7ay galatetto&gt;&gt; yaagiyaawaa be7eedda wode hanqqetteeddino.
16 Yaatiide Yesuusa, &lt;&lt;Hawanttu giyaawaa sisay?&gt;&gt; yaageeddino. Maz 8:2
Yesuusi, &lt;&lt;E sisay; Xoossaa Maxaafay, &lt;Guutha naanaynne dhammiyaa naanay neena galatana mala, unttuntta erissaadda&gt; yaagiyaawaa ubbakka nabbabibeykkitee?&gt;&gt; yaageedda. 17 Yesuusi unttuntta aggiide, he katamaappe Biitaaniyaa geetettiyaa katamaa biide, yaani aqeedda.
Ayfii dhayeedda Balasiyaa Mithatto
(Mar 11:12-14, 20-24)
18 Yesuusi wontta guuraanna katamaa beedda diraw koshatteedda. 19 Ogiyaa doonaan itti balasiyaa geetettiyaa mithatto be7iide, iikko beedda; bi gakkiya wode he mithattin haythaa xalalaappe attin, ayfiya aynne demmibeenna; izo, &lt;&lt;Laa7ethuwaa medhinawukka ayfoppa&gt;&gt; yaagina, he balasatta man77iyan melaa aggaaddu.
20 A kaalliyawanttu hewaa be7iide maalalettiide, &lt;&lt;Ha balasatta waanaade itti kuthaan mela aggaaddee?&gt;&gt; yaageeddino.
21 Yesuusi zaariide, &lt;&lt;Taani hinttenttoo tumuwaa gay; hinttenttu ammanuu de7iyaawanttanne sidhennawantta gidooppe, ha balasatto taani ootheeddawaa mala xalalaa oothikkita; shin haray atto hinttenttu ha deriyaa, &lt;Denddaade abbaan kundda&gt; ginttokka hanana; 22 hinttenttu ammaniide Xoossaa woossiyaawaa ayaa gidinttokka akkana&gt;&gt; yaageedda.
Yesuusa Maatay Yeeddasaa
(Mar 11:27-33; Luq 20:1-8)
23 Yesuusi Geeshsha Golliyaa yiide tamaarissishshin, qeesatuwaa kaappatuunne Ayihuda cimatuu aakko yiide, &lt;&lt;Neeni hawaa oothanaw new ay maatay de7ii? New ha maataa oone immeeddawee?&gt;&gt; yaageeddino.
24 Yesuusi zaariide unttuntta, &lt;&lt;Taanikka hinttentta ittibaa oochchana; hinttenttu taw hewaa odooppe, taani hawaa ay maataani oothaytantto, hinttenttoo odana; 25 Yohaannisi xammaqiyaa maatay haqappe yeeddee? Xoossaappe yeeddeyee asaappe yeeddee?&gt;&gt; yaageedda.
Unttunttu barenttu gidduwaan palumaa doommiide, &lt;&lt;Nuuni, &lt;Xoossaappe yeedda&gt; yaagooppe I nuuna, &lt;Yaatooppe, Yohaannisi odeeddawaa ayaw ammanibeykkitee?&gt; yaaganawaa. 26 Shin nuuni, &lt;Asaappe yeedda&gt; yaagooppe, asay ubbay Yohaannisi nabiyaa gideeddawaa eriya diraw, asaw yayyeetto&gt;&gt; yaageeddino. 27 Unttunttu Yesuusaw, &lt;&lt;Nuuni erokko&gt;&gt; yaagiide zaareeddino.
Yesuusi, &lt;&lt;Taanikka hawaa ay maataani oothaytantto, hinttenttoo odikke&gt;&gt; yaageedda.
Laa77u Naanaa Leemisuwaa
28 &lt;&lt;Shin hinttenttu ayaa qoppiitee? Laa77u naanay de7iya itti bitani de7ee; he bitani bayra na7aakko biide, &lt;Ta na7aw, hachche baade ta woyiniyaa turaa ootha&gt; yaageedda. 29 Na7ay zaariide, &lt;Biikke&gt; geedda; shin guyyeppe bare wozanaan qoppi akkiide, woyiniyaa turaa oothanaw beedda. 30 Aawuu yokko na7aakko biide, bayraw geeddawaadankka aw geedda; teefa na7ay zaariide, &lt;Lo77a ta godaw&gt; yaageedda; shin bibeenna. 31 Ha laa77u naanaappe bare aawuu koyyeeddawaa ootheeddawe haqawee?&gt;&gt; yaageedda.
Unttunttu, &lt;&lt;Bayraa&gt;&gt; yaageeddino.
Yesuusi unttuntta hawaadan yaageedda; &lt;&lt;Taani hinttenttoo tumuwaa gay; qaraxaa akkiyawanttunne woshummiyaawanttu hintteppe sinthatiide, Xoossaa kawutethaa gelana. 32 Ayissi gooppe, Xammaqiyaa Yohaannisi xillotethaa ogiyaa tamaarissiidde, hinttekko yiina, I giyaawaa ammanibeykkita. Shin qaraxaa akkiyawanttunne woshummiyaawanttu I giyaawaa ammaneeddino; hinttenttu haray atto hewaa be7iidikka, hinttenttu nagaraappe simmiide, I giyiyawaa ammanibeykkita&gt;&gt; yaageedda.
Woyiniyaa Turaa Giddon Oothiyaa Goshshanchchatuwaa Leemisuwaa
(Mar 12:1-12; Luq 20:9-19)
33 Qassikka Yesuusi hawaadan yaageedda; &lt;&lt;Hara leemisuwaakka sisite; woyiniyaa geetettiyaa turaa tokkeedda itti bitani de7ee; woyiniyaa turaa yuushshi aathiide direedda; qassi he woyiniyaa gumi77iyaa ollaakka bookkeedda; hewaa naagiyaa asaw adussa shuchchaa gimbbeedda. Hewaappe guyyiyan, kothaa oothiyaa asaw immiide, hara gade beedda. Isa 5:1-2 34 Woyiniyaa ayfiyaa maxiyaa wodii gakkina, barena gakkiyawaa akkiide yaana mala, bare qoomatuwaa bare kothawatuwaakko kiitteedda. 35 Kothaawatuu A qoomatuwaa oyqqiide, ittuwa wodheeddino; qassi yokkuwaa shuchchan phalqqeeddino. 36 Qassikka he bitani kasewanttuppe dariya hara qoomatuwaa kiitteedda; kothawatuu he qoomatuwaakka kasewanttuwaadaan ootheeddino.
37 &lt;&lt;Shin wurssethaan I, &lt;Ta na7aa unttunttu bonchchanawantta&gt; yaagiide bare na7aa unttunttukko kiitteedda.
38 &lt;&lt;Shin kothawatuu na7aa be7iide, barenttu gidduwaan, &lt;Gadiyaa laattanawe hawaa; biide A wodhiide, gadiyaa nuuni laattana&gt; yaageeddino. 39 Na7aa oyqqiide, woyiniyaa turaa giddoppe gaxaa kessiide wodheeddino.
40 &lt;&lt;Simmi woyiniyaa turaa goday yiyaa wode, he kothawatuwaa wootanee?&gt;&gt; yaagiide oochcheedda.
41 Unttunttu, &lt;&lt;I he iita asatuwa wodhi wurssiide, woyiniyaa turay ayfiya wode barena gakkiyawaa wodiyaan sheedhdhiyaa hara kothaawatuwaassi immana&gt;&gt; yaageeddino.
42 Yesuusi unttuntta hawadaan yaageedda;
&lt;&lt; &lt;Gimbbiyaawanttu kadhiide ixxeedda shuchchay
godaa xaphuwaa minissiyaa, ubbaappe aadhdhiyaa shuchchaa gideedda.
Hawe Goday ootheeddawaa;
qassi nu xeelawukka maalalissiyaawaa&gt;
yaagiyaawaa Xoossaa maxaafaappe ubbakka nabbabibeykkitee? Maz 118:22-23
43 &lt;&lt;Hewaa diraw, taani hinttenttoo oday; Xoossaa kawutethay hintteppe akettiide, lo77o ayfiyaa immiya asaw imettanawa. 44 He shuchchaa bolla kunddiyaa ubbay me7erettana; qassi he shuchchay asaa bolla kunddooppe, he kunddeedda uraa liiqissana&gt;&gt; yaageedda.
45 Qeesatuwaa kaappatuunne Parisaawatuu Yesuusi odeedda leemisuwaa siseedda wode, barenttuwaa haasayiyawaa ereeddino. 46 Unttunttu Yesuusa oyqqanaw koyyeeddino; shin Yesuusa daro asay nabiyaa giide qoppi utteedda diraw, he asaw yayyeeddino.

- Maatoossa
- <
- 21
- >

*21:3 Goday: Haratuwaa godaa guussaa.

21:4-5 Zak 9:9

21:9 Maz 118:25, 26

21:13 Isa 56:7; Erm 7:11

21:16 Maz 8:2

21:33 Isa 5:1-2

21:42 Maz 118:22-23

© 2011 WBT